qundao/data-zh-poetry huggingface dataset:
罗浮道中四首·其三
作者：李云龙
朝代：明

隔水望花宫，逶迤竹径通。古松为道士，翠羽作芝童。铁笛邀明月，金軿御晚风。何当受真诀，长啸紫烟中。
罗浮道中四首·其二
作者：李云龙
朝代：明

迢递寻丹阙，逍遥傍翠微。松高黄鹤卧，花暖碧鸡飞。秋草随龙杖，山云湿羽衣。前溪过真侣，知是采苓归。
罗浮道中四首·其四
作者：李云龙
朝代：明

中峰已奇绝，上界更迢遥。瑶草经秋长，閒云满地飘。石林开紫府，磴道上清霄。羽客长松下，邀予度铁桥。
罗溪田家作
作者：李云龙
朝代：明

罗山九月收禾黍，山下人家向田墅。或逢椎髻梁鸿妻，或见平头王霸妇。金房玉粒正离离，南陌西阡各分取。老翁支颐有喜色，引行儿童驱鸟鼠。日暮腰劆相命归，一声野鹤千山雨。
美人独睡歌
作者：李云龙
朝代：明

秋槐叶落兰阶上，西风吹冷芙蓉帐。美人背烛立踟蹰，手持罗帕拂龙须。半欲上床无意绪，侍儿为解绣罗襦。银屏掩却双飞翠，玉搔落枕香云坠。独雁羁雌苦夜寒，回身自引鸳鸯被。漏板声沉霜满院，关西征人梦中见。
自题水西别业
作者：李云龙
朝代：明

小筑东林下，花深地转偏。楼前一泓泻，城上众山连。水漾晓峰翠，鸟啼东岸烟。野葵留客饭，石榻借僧眠。落叶承趺坐，浮花学钓船。因知会心处，不必五湖前。
至日同邓玄度林垂之陈来献梁伯阇袁楚生诸公集周彦昆龙洲草堂
作者：李云龙
朝代：明

阳和脉脉动寒源，主人邀客开层轩。已教云物遥相待，却与春风齐到门。是时寒林净如拭，梅花亚檐光可即。鲸吸流霞倒玉尊，羽觞犹恨飞无力。周郎醇醪翻自醉，曲误几回顾不得。蘧蘧蝴蝶拂筵飞，一调华胥遥送客。
舟夜听李文炳弹琵琶
作者：李云龙
朝代：明

江清月白花含烟，尊前夜奏鹍鸡弦。垂杨两岸黯不语，水入檀槽散远天。弦奔柱促声转急，顿觉满船风雨集。断猿寒鸟一时啼，高云欲崩河水立。转调当筵迭迭催，似怨如嗔不可推。无端别意兼离恨，一夜惊回雨忽雷。我从花前去乡土，犹忆美人将手语。当时但度掌中杯，今日方知此调苦。尚有伊州君莫弹，若弹定当摧肺腑。
舟过安远喜钟彦辅徐慈明李伯脩出送
作者：李云龙
朝代：明

两乡虽接壤，一水恨盈盈。何必今朝别，方为万里程。路难君莫问，酒尽我当行。不用勤相送，天涯共此情。
艳曲为卢一清作
作者：李云龙
朝代：明

君家闾门下，妾家越城南。特底结同心，凤凰玳瑁簪。为欢日渐深，与郎相尔女。不解学吴侬，教郎作乡语。雕阑行采花，唤郎为正钗。风吹石榴裙，露侬金缕鞋。漫整绣罗襦，满袖氤氲香。不识鸳鸯鸟，含娇笑问郎。
花影
作者：李云龙
朝代：明

布叶分条不属春，水边林下暗相亲。花神未必齐空色，香国何因见幻身。紫陌昼游遥簇马，玉墀宵卧冷侵茵。隔墙莫放东风入，动误西厢待月人。
花朝
作者：李云龙
朝代：明

酒旗千丈布青郊，竹下人家半结茅。騕袅乱嘶芳草路，鞦韆遥在百花梢。行歌宛转清溪答，步障逶迤碧树交。独有浮丘衰柳在，不堪重赋孟城坳。
花朝过蕉溪
作者：李云龙
朝代：明

垂杨风急雁归频，草色萋萋映去津。川上已晴初见日，堤边花老不成春。孤峰隔水寒呼狖，小艇横江晚渡人。莫讶风光今岁别，不知原是客中身。
苍梧舟中遇霞丽人戏赠
作者：李云龙
朝代：明

飘摇凤头舸，荡漾西江涯。美人倚娇坐，半揭芙蓉帷。相逢欲买笑，频唤过船迟。见人佯不语，漫理绣罗衣。揉花作芳骨，写月为娥眉。一声春莺啭，倒捲江云飞。缠绵过永夕，弱态醉不支。临岐致别意，一半是娇啼。却道斑斑竹，是侬泪所垂。
苏元易贻湛用喈彩树牡丹招赏因赋
作者：李云龙
朝代：明

彩胜贻来自美人，名花宁独擅芳晨。雕阑绣幕千金夜，魏紫姚黄一树春。隋苑豪华嗟已故，汉宫灯火喜重新。赋诗知有清平调，好向君王笛里陈。
茅堂
作者：李云龙
朝代：明

茅堂占西岭，门对乱峰开。时有岩花落，香从樵路来。松阴宜散帙，山月每当杯。十载风尘客，劳劳梦乍回。
菖蒲涧
作者：李云龙
朝代：明

清溪一道接云霞，寒泉■㶁流金沙。相传仙客曾游地，满涧菖蒲开紫花。我欲相从吸光彩，长鲸吹波射东海。童女相携去不归，无人知有仙山在。朱颜绿发满黄泉，不闻天上葬神仙。何人惠我神楼散，暂住罗浮一万年。
菰渚
作者：李云龙
朝代：明

芳渚生夕波，寒潭映脩竹。幽人罢钓还，菰米饭初熟。
蕉林
作者：李云龙
朝代：明

西风吹蕉林，秋雨正萧飒。淅沥空阶前，寒虫互相答。
行经罗浮
作者：李云龙
朝代：明

层峦如障踞循州，天外三峰翠欲流。钟磬半沉萧寺月，烟霞深锁汉宫秋。瑶台花发临溪水，琪树鸾栖对石楼。一望仙源心便往，几时携鹤住丹丘。
袁司李约同游湘山不果赴
作者：李云龙
朝代：明

仲冬风物肃阴阴，飞梦时时绕故林。遂使烟霞归吏隐，翻令山水负幽寻。同瞻石室浮云近，西望漓江去路深。临发因声更相谢，天涯珍重故人心。
西樵晓发
作者：李云龙
朝代：明

野鹤閒云少定踪，又扶残醉下孤峰。溪声送客出林远，山色留人当面浓。脚踏罡风临下界，心随宝月挂长松。他时纵托游仙梦，知在霜林几夜钟。
西行
作者：李云龙
朝代：明

仆夫戒晨迈，朋好为相谋。枳棘寡栖凤，江浅希潜虬。曰予秉薄劣，二纪负兹游。冲波有飞楫，急坂无停辀。抚己况多歉，释此将焉求。高步诚可追，大力势难侔。以兹激孤往，飘然去故丘。穷猿不择木，困羽但望秋。贱子谅有持，长者毋相尤。昏发杨柳沙，晓渡芦花港。红日光杲杲，江枫露犹响。云歛山势遥，潦积水面广。秋风复西来，寒潮不能上。沙汀白浩浩，鸿雁飞两两。疏树相蔽亏，连岩互阴朗。缅渺芦中人，兰桡竞来往。安静道自存，沿泗理非枉。复闻沧浪歌，悠然契心赏。
西行·其一
作者：李云龙
朝代：明

仆夫戒晨迈，朋好为相谋。枳棘寡栖凤，江浅希潜虬。曰予秉薄劣，二纪负兹游。冲波有飞楫，急坂无停辀。抚己况多歉，释此将焉求。高步诚可追，大力势难侔。以兹激孤往，飘然去故丘。穷猿不择木，困羽但望秋。贱子谅有持，长者毋相尤。
西行·其二
作者：李云龙
朝代：明

昏发杨柳沙，晓渡芦花港。红日光杲杲，江枫露犹响。云歛山势遥，潦积水面广。秋风复西来，寒潮不能上。沙汀白浩浩，鸿雁飞两两。疏树相蔽亏，连岩互阴朗。缅渺芦中人，兰桡竞来往。安静道自存，沿泗理非枉。复闻沧浪歌，悠然契心赏。
见日庵
作者：李云龙
朝代：明

紫气苍茫起，遥瞻若木东。红轮夜半出，摇动金银宫。
见日庵忆谭永明山人
作者：李云龙
朝代：明

北阙书未上，君曾老是乡。白云连古洞，秋树闭瑶房。南岭人何处，西州泪数行。纵令闻铁笛，不异在山阳。
观射呈袁仲符给谏
作者：李云龙
朝代：明

绣旗飐地彤云飘，健儿两翼捲春潮。小麾传鼓催呈技，猿臂齐将白羽调。沙场飒飒起风雨，怪石棱棱皆饮羽。一声霹雳震江门，江涛敛怒翻身去。使君技痒禁不得，五石雕弧一手擘。垂杨叶尽雕翎风，不眩车轮眼中虱。按方踌躇新月却，箙底忽归还跃跃。抽向山阴猿母惊，累累九日天边落。
解嘲
作者：李云龙
朝代：明

天地思自奋，岂不畏搉残。与我周旋久，随时俯仰难。青山将毋隐，白眼向人看。卿自用卿法，寒松本耐寒。放逐前贤事，飘零勿复言。葵虽能卫足，兰本忌当门。落日掩蓬户，秋风卧竹园。山妻笑相视，今日舌犹存。
解嘲·其一
作者：李云龙
朝代：明

天地思自奋，岂不畏搉残。与我周旋久，随时俯仰难。青山将毋隐，白眼向人看。卿自用卿法，寒松本耐寒。
解嘲·其二
作者：李云龙
朝代：明

放逐前贤事，飘零勿复言。葵虽能卫足，兰本忌当门。落日掩蓬户，秋风卧竹园。山妻笑相视，今日舌犹存。
访冯稚谟文赏斋次一清韵
作者：李云龙
朝代：明

偶鼓山阴棹，来寻水竹居。短檐芳树合，幽径白云馀。留客听啼鸟，呼童唤买鱼。溪山随处好，吟眺及春初。
访友不值
作者：李云龙
朝代：明

隔花闻犬吠，童子启柴扉。上客来何处，主人出未归。暝烟笼竹树，凉露湿苔矶。临发题门去，重来愿不违。
访朱季美环谷庄居
作者：李云龙
朝代：明

寻君谷口路，杖策入孤村。径转方知处，山开忽到门。阴崖苍树合，幽磴野花繁。向夕凉风起，高斋闻夜猿。
访李太史因赠
作者：李云龙
朝代：明

几年曾待金门诏，此日初辞玉笋班。座上琴尊倾北海，吟边风物傲东山。雨馀草阁摊书坐，花发清溪鼓棹还。莫是开元李供奉，扬州烟月不曾閒。
访袁道生新居
作者：李云龙
朝代：明

去人今渐远，门巷对清溪。綦子已丧我，维摩自有妻。采芳时进艇，听鸟独扶藜。却忆杜子美，草堂瀼水西。
访邓玄度先生于濠上客舍别后以诗见寄次韵
作者：李云龙
朝代：明

几载想思烟水长，何来孤棹碧溪旁。论交心恨覆翻手，玩世游兼内外方。醉后风雷生短剑，诗成云汉在行囊。却怜白雁尊前度，悽断江城此夜霜。
赋得分影剑为区母寿
作者：李云龙
朝代：明

日为炉，月为冶，鞭风掣电蓬山下。炼就匣中三尺剑，灼灼芙蓉秋满把。削麟为脯，裁云作衣。提携拂拭，来赴瑶池。星文掩映连环月，霜锋半染桃花血。弹来高唱白云谣，凤管鸾笙噤不发。有时长吼吐虹霓，丰城神物失光辉。宴罢瑶台归路杳，掷空跨作金龙飞。
赋得江清月近人
作者：李云龙
朝代：明

大江风浪静，片月照孤芦。龙女初临镜，鲛人正弄珠。玉盘依远浦，金波荡平湖。洲明渔火寂，沙白凫影孤。舟疑泛银汉，魄似濯冰壶。前路饶灵药，嫦娥愿与俱。
赋得高杨拂地垂
作者：李云龙
朝代：明

千枝复万枝，濯濯卉春晖。踠地藏歌鸟，当筵斗舞衣。雨馀芳欲滴，风静翠成围。却忆柴桑老，门前舆醉归。
赠九英校书
作者：李云龙
朝代：明

蛾眉宛转春风结，天遣梅花作芳骨。筵前摇曳紫罗襦，有似嫦娥初下月。芙蓉无力耐寒威，斜倚薰笼坐绛帷。花间夜半新莺啭，天外行云住不飞。
赠伯燮陈子
作者：李云龙
朝代：明

湖海称豪士，君家喜再看。常悬苍玉佩，新着碧云冠。渥水来神骏，青霄振彩鸾。何须耀裘马，知是谢庭兰。
赠卢无献
作者：李云龙
朝代：明

卢生昂藏七尺躯，少薄章句不为儒。南来淬剑沧溟上，拂袖欲探骊龙珠。自信虎头非食肉，共知猿臂有雄图。有时走马出东郭，玉靶横穿金仆姑。琼崖昨日兵戈接，尽道黎人一鼓灭。岂意丛林隐祻机，几阵官军尽流血。幕府尚欲成前功，白羽南来飞不绝。卢生此时奋臂起，奉檄徵兵向吴越。我闻黎姓本跳梁，鸱张豕突固其常。圣朝但当置度外，岂必悉甲事穷荒。韬弓卧戟彼何世，穷兵黩武得无伤。君不见前年征交南，生民膏血成寒潭。交人含怒思一逞，至今虎视方耽耽。贪功挑衅覆辙在，兵连祸结复何堪。鄙人之忧在桑梓，不觉喋喋言至此。方今羯卢在疆场，九边烽火正相望。丈夫倘有报国志，岂无卫霍足相方。况生勇略世莫当，万石之弩不轻张，愿生善用其所长。
赠同游张桓孺张美之韩煦重韩禹贤
作者：李云龙
朝代：明

相逢物外友，翩举颜如玉。云卧既同趣，岩栖复比屋。提携绿玉枝，出入恒相逐。白石时共饭，灵编每使读。何必拉浮丘，然后慰空谷。
赠唐长卿
作者：李云龙
朝代：明

去年云松曾共栖，今年幽壑仍相随。朝葵暮藿君不厌，露宿风行君不辞。白云黄叶秋山路，清溪照见君心素。踏遍罗浮四百峰，与君别有相期处。
赠新都孙子真
作者：李云龙
朝代：明

方瞳绿发天都客，天与梅花作诗骨。披云峰畔卧烟霞，瑶草春风几回碧。半身荷叶一枝藤，人言即是孙家登。访道来寻偃月子，振衣长啸飞云层。铁桥石洞秋烟晚，手把琪花下兰坂。山精木客喜相迎，遥劝黍珠一杯饭。朱明萝月坐氤氲，回首天都梦白云。探得稚川丹诀去，因风持似紫阳君。
赠朱惟四读书峡山青歌楼
作者：李云龙
朝代：明

江流宛转双崖束，一线清湍迸寒玉。峰头古刹旧飞来，老衲题云倚修竹。蛰龙一去灵泉枯，淙碧轩边空绿芜。二禺帝子不可见，洞口猿啼吊大苏。朱生早得丘中趣，复搆丹楼占云住。飞岩绝磴阒无人，山鬼时窥读书处。楼前夜静天风发，林响溪声互相答。琉璃水面灵犀浮，金锁刮波寒戛戛。朱生此时生远心，坐对澄江发朗吟。披烟每向瑶坛上，步月还过珠树林。白云隔断红尘路，欲往茫茫不知处。却恐淩风羽翼成，与楼一夜还飞去。
赠李赞夫
作者：李云龙
朝代：明

高门方奕奕，之子爱林泉。听雨卧溪阁，搴芳荡画船。琼枝影木接，春梦玉堂悬。谁识戴安道，幽栖乐事偏。
赠某小史
作者：李云龙
朝代：明

青童白玉姿，谪降自瑶池。一接芳兰体，如披琼树枝。见人偏袅袅，闻唤故迟迟。何处看联碧，花前倚小儿。
赠汪伯耳
作者：李云龙
朝代：明

少年奋长剑，跃马向边州。射猎阴山下，追胡瀚海头。自言负远略，唾手取封侯。宁知时不遇，流落向炎陬。去国八千里，离家十六年。身馀片舌在，诗有万人传。啸咏能终日，升沉莫问天。独怜行乐处，不在五湖船。
赠汪伯耳·其一
作者：李云龙
朝代：明

少年奋长剑，跃马向边州。射猎阴山下，追胡瀚海头。自言负远略，唾手取封侯。宁知时不遇，流落向炎陬。
赠汪伯耳·其二
作者：李云龙
朝代：明

去国八千里，离家十六年。身馀片舌在，诗有万人传。啸咏能终日，升沉莫问天。独怜行乐处，不在五湖船。
赠潘子明
作者：李云龙
朝代：明

栎园归去赋閒居，修竹长楸共结庐。芳草不知三径处，白云常护一床书。桥通白板行携鹤，门近青溪卧看鱼。借问柴桑陶处士，几回花下过篮舆。
赠王羽卿大将军
作者：李云龙
朝代：明

何年仗钺出神京，海外遥开骠骑营。幕府半倾当世士，楼船兼护五家兵。千金骏马人皆羡，三尺龙泉手自横。昨夜鸣笳移小队，虎门东去射长鲸。
赠良公
作者：李云龙
朝代：明

背囊行卖药，来往在人群。灌顶有甘露，慈心如大云。杏花妆宝树，药椀贮经文。已證医王法，自他谁任分。
赠良公
作者：李云龙
朝代：明
体裁：五言律诗

背囊行卖药，来往在人群。灌顶有甘露，慈心如大云。杏花妆宝树，药碗贮经文。已證医王法，自他谁任分。
赠苍梧陈太守
作者：李云龙
朝代：明

瘴烟多处是苍梧，卧里何年剖汉符。凫舄满庭趋属吏，花裙遮道拜蛮奴。风生官阁摇斑竹，日落江城怨鹧鸪。帝曰吾今召君矣，莫辞叱驭效驰驱。
赠董参戎
作者：李云龙
朝代：明

将军学剑兼学书，轻裘缓带如鸿儒。不独白猿传妙术，亦曾黄石授阴符。当时射策黄金殿，明光宫中曾引见。猛士如云拜下风，至尊含笑群公羡。黄金横带虎为符，再拥蝥狐下粤都。粤江旧是鼋鼍窟，赤手直探骊龙珠。妖氛不动鲸波灭，刁斗无声雅歌发。白马朝嘶浮峤云，雕弓夜挂丰湖月。横海楼船漫诧勋，南人惟说伏波军。君王若问安边略，个是麒麟阁上人。
赠袁尔昌
作者：李云龙
朝代：明

我有龙泉剑，三年置匣中。未曾试锋刃，无与辨雌雄。子抱四方志，人称烈士风。今朝脱相赠，风雨吼晴空。
赠阳春钱明府
作者：李云龙
朝代：明

层峦疏树接天涯，一鹤南来度海霞。官舍帘开临射木，吏人公暇种桃花。云飘仙舄流丹壑，水入瑶琴散晚衙。若以宰官身说法，阿獠应复嗣南华。
走哭欧子建尊人
作者：李云龙
朝代：明

八年曾过清溪曲，一渡溪桥泪相续。风吹澹圃柴门开，芳径无人鸟啼竹。忆昔曾随杖履入，枫叶芦花秋可即。长公觞客我公笑，醉归同卧茅堂侧。读书堂前月满帘，犹记当年奉颜色。方瞳鹤发今何在，冥漠游魂招不得。溪花乱落溪水东，夜台自此无消息。我今三年父不见，绵绵此恨方无极。孤儿惟下吊孤儿，泪眼相看天为黑。
过厂
作者：李云龙
朝代：明

西江江路长，流水从天泻。触石成滩泷，怒涛终日骂。贾客从西还，十船九不下。幸越鬼门关，免作瓮中鲊。关津凡几处，虎吏沿江把。国课敢不输，税尝倍其价。一语不肯酬，动即遭絷打。临流坐长叹，血泪随风洒。旁人向客笑，客恨何为者。不闻孟氏言，今之为关也。
过姑熟访曹元甫光禄
作者：李云龙
朝代：明

迢递天门外，清江一带环。遥乘谪仙月，来访谢公山。胜地谁为主，伊人在此间。相闻牛渚咏，应为一开颜。君如稀有鸟，千仞览清晖。六月久已息，三年令待飞。洪流沧海远，天路白云微。斥鴳莫相笑，榆枋非所依。
过姑熟访曹元甫光禄·其一
作者：李云龙
朝代：明

迢递天门外，清江一带环。遥乘谪仙月，来访谢公山。胜地谁为主，伊人在此间。相闻牛渚咏，应为一开颜。
过姑熟访曹元甫光禄·其二
作者：李云龙
朝代：明

君如稀有鸟，千仞览清晖。六月久已息，三年令待飞。洪流沧海远，天路白云微。斥鴳莫相笑，榆枋非所依。
过朱明洞
作者：李云龙
朝代：明

晨策渡溪桥，迤逦寻古洞。连冈行渐别，长林目遥送。渐远绝人烟，稍近闻禅诵。云护瑶台暖，鸟蹴琪花动。曰予慕幽旷，夙托游仙梦。逝彼岂无忧，尘网不我纵。人惟知足足，物以无用用。暂托水云游，谢彼役役众。
过王元卿山居
作者：李云龙
朝代：明

昨入林峦去，初怜磴道赊。主人开竹牖，留客饭松花。野径草争发，山厨云半遮。坐看长夏晚，山郭起秋霞。
过石洞临洗耳泉
作者：李云龙
朝代：明

逍遥长林下，倚杖秋山麓。石室飘紫烟，茅堂带乔木。山鸟时一鸣，溪流凡几曲。飞泉散成珠，澄潭碧如玉。黄猿接臂饮，翠羽联翩浴。清涟写晴霞，惊湍沸深竹。奇峰竖皆倒，白石煮欲熟。愿将浇块垒，何但清心目。恨无赤鲤骑，飞入湖中宿。
过罗幼良溪上草堂留题
作者：李云龙
朝代：明

蘼芜叶暗江云暖，杨柳阴浓湖日晚。桃花两岸笑迎人，坐溯溪流不知远。溪上柴门临水开，水鹤夜语溪风回。寂寂竹窗人不到，溪声时过小桥来。
过邓太素刺史沁园留酌分得花字
作者：李云龙
朝代：明

春风涟水散朝衙，归傍柴桑处士家。玩世一官如电影，为园三径足烟霞。竹窗客到收玄草，水榭莺啼度落花。见说时危须共济，期君携手在京华。
过青霞谷
作者：李云龙
朝代：明

背囊负丹经，花溪策绿玉。既经琪林下，遂造仙山麓。流水绕洞门，深松隐茅屋。秋云寒不归，暮鸟飞相逐。坐玩赤叶枫，行采黄花菊。紫芝既可茹，秘检时自读。渺矣丘中想，永怀霞外躅。
过黄居士山居
作者：李云龙
朝代：明

居士禅栖处，烟霞入望新。晴窗云作幔，幽磴树宜春。流水常清意，青山不染身。毋劳天女降，别有散花人。松竹遗清荫，峰峦敞画图。嘉蔬折绿笋，香饭煮青菰。鹿女衔花献，莺儿隔叶呼。知余禅悦味，此谷任名愚。
过黄居士山居·其一
作者：李云龙
朝代：明

居士禅栖处，烟霞入望新。晴窗云作幔，幽磴树宜春。流水常清意，青山不染身。毋劳天女降，别有散花人。
过黄居士山居·其二
作者：李云龙
朝代：明

松竹遗清荫，峰峦敞画图。嘉蔬折绿笋，香饭煮青菰。鹿女衔花献，莺儿隔叶呼。知余禅悦味，此谷任名愚。
过黄逢一
作者：李云龙
朝代：明

秋尽菊犹芳，主人开草堂。我来云日暮，霜压薜萝墙。小设花间席，频飞竹下觞。醉来疏礼法，当恕阮生狂。
还山
作者：李云龙
朝代：明

寒山纵短节，隐隐闻疏钟。遥见云中鹤，归栖石上松。飞泉挂绝壁，孤寺隐高峰。旧识烟霞叟，依然谷口逢。山色遥相待，丘中旧结茆。亦知非石隐，终是恋云巢。曲槛清溪绕，孤亭碧树交。夜阑灵籁起，凉月下花梢。
还山·其一
作者：李云龙
朝代：明

寒山纵短节，隐隐闻疏钟。遥见云中鹤，归栖石上松。飞泉挂绝壁，孤寺隐高峰。旧识烟霞叟，依然谷口逢。
还山·其二
作者：李云龙
朝代：明

山色遥相待，丘中旧结茆。亦知非石隐，终是恋云巢。曲槛清溪绕，孤亭碧树交。夜阑灵籁起，凉月下花梢。
远将归
作者：李云龙
朝代：明

媳妇初入门，日夕不离夫。夫戍交河北，媳妇惟依姑。北来一书飞故里，拭泪登堂报姑喜。
送何伯良
作者：李云龙
朝代：明

龙飞凤舞地，一片湖光白。柳条牢系春，桃花笑迎客。何生一寸心，汪汪千顷碧。要与湖争胜，别我上汎宅。桥月引游踪，竺云作诗格。骢马油璧车，相逢笑莫逆。
送何大将军
作者：李云龙
朝代：明

何年投笔佩吴钩，故国今看衣锦游。三竺芙蓉朝倚剑，六桥笳鼓夜维舟。乡园柳影连宫月，江浦潮生万马秋。料得里中人讶道，书生原解觅封侯。
送傅贞父
作者：李云龙
朝代：明

穿就荷衣着葛巾，扁舟随意趁芳春。云林烟水无穷处，南北东西不定人。两岸灯花迎去棹，一挑风雨半閒身。知君非乏青鸾翮，龙性由来不可驯。
送兵宪罗公入觐
作者：李云龙
朝代：明

东方千骑古诸侯，共喜夫君在上头。京国朝天驱去马，津亭吹笛戒行舟。珠江一水芙蓉色，粤峤千峰鸿雁秋。惭愧未能酬国士，心随飞旆共悠悠。蓬莱金阙五云连，万树宫花媚远天。端笏晓随仙仗入，鸣珂春到玉墀边。百蛮尽奉王正月，九域同歌帝万年。开府重臣公第一，好承清问向甘泉。
送兵宪罗公入觐·其一
作者：李云龙
朝代：明

东方千骑古诸侯，共喜夫君在上头。京国朝天驱去马，津亭吹笛戒行舟。珠江一水芙蓉色，粤峤千峰鸿雁秋。惭愧未能酬国士，心随飞旆共悠悠。
送兵宪罗公入觐·其二
作者：李云龙
朝代：明

蓬莱金阙五云连，万树宫花媚远天。端笏晓随仙仗入，鸣珂春到玉墀边。百蛮尽奉王正月，九域同歌帝万年。开府重臣公第一，好承清问向甘泉。
送冯别驾赴周府
作者：李云龙
朝代：明

扁舟春发粤江皋，水远山长旅梦劳。犹是梁园后车客，莫言身负吕虔刀。
送刘冲倩拥妾游罗浮
作者：李云龙
朝代：明

葛公蝉蜕地，自昔会群真。尔挈吹箫伴，同为采药人。双飞鸾迭舞，并驾鹤相亲。不作梅花梦，刘郎别有春。
送刘广文宰祁阳
作者：李云龙
朝代：明

闻君西省彦，藜阁旧知名。昔拥一毡至，今乘双舄行。听猿度湘水，随雁入芝城。但愿讼庭上，常如斋阁清。
送刘郡丞之任庆阳
作者：李云龙
朝代：明

江乡政已成，边鄙藉贤声。言下双凫去，遥从五马行。野凫川绕郭，白豹寨临城。转挽应烦虑，秋防正勒兵。
送匡云上人归卢山
作者：李云龙
朝代：明

无心偶出楚江濆，荫注人天实赖君。归去东林任舒卷，有谁知是故山云。
送区启图
作者：李云龙
朝代：明

暖风吹转流莺舌，含桃半染猩猩血。城南水店柳花香，我醉长歌送君发。君家玉署五云高，少小趋庭试彩毫。腾骧共许驹千里，文彩宁论凤一毛。赋客近来好野战，惟君独把宗风扇。春潮绕纸筵前飞，墨池流出桃花片。笑看馀子各自屈，每恨古人不我见。提携三尺是青蛇，秋水横腰莲吐花。阴房夜夜风雷吼，紫气万丈蒸红霞。忍将神物空捕鼠，其奈头巾仍打鸦。朅来小展垂云翅，挟策长安谒天子。长安冠盖若云屯，太史芳名满人耳。青毡旧物幸无恙，要使金门誇济美。君不见神龙蜿蜒泥途中，暂借寸波即奋起。
送卢一清西游
作者：李云龙
朝代：明

君寻西去路，此地我曾经。一水戛寒玉，两山环翠屏。人家依瘴岭，蛮语隔烟汀。别后迟鸿雁，秋江正杳冥。
送卢玄明
作者：李云龙
朝代：明

峨峨南山松，一生自孤洁。上枝拂青云，下枝荫丹穴。惊飙荡其间，挺然不可折。东风洛阳道，桃李竞春月。而此独落落，无人知苦节。天实老其材，不与众芳列。凛凛岁将寒，谅君终自别。
送叶少府参楚黄军事暂还粤中
作者：李云龙
朝代：明

沥湖官舍白云阿，几度看松向此过。乡路暂时随粤鸟，楚江何处吊湘娥。苏公台在生寒碧，王子楼高涌月波。想到莲花公府暇，隔帘惟听竹枝歌。
送吴子远次韵
作者：李云龙
朝代：明

悠悠山水调，千古托知心。以我意中事，发君膝上琴。涉江采兰沚，分手隔枫林。别鹤毋劳怨，前期幸可寻。
送吴济之游吴
作者：李云龙
朝代：明

草色日夜变，江城春已迟。杨花铺绿水，非是冶游时。尔入吴都去，应多怨别诗。莫贪淮上月，飘泊负归期。
送孙稚明
作者：李云龙
朝代：明

我自离乡国，三年怀此都。閒谈击剑术，空对和歌徒。京邸少投剌，关门曾弃襦。烦君驻徵骑，为问酒家胡。献策长安后，回翔已十年。身为万夫长，家有十三篇。忧国惟双涕，治装无一钱。相逢湖水上，同调转相怜。湖水明于玉，春风好泛舟。如何杨柳色，忽挂别离愁。少妇空多恨，萧郎梦远游。情知匹马道，萧飒蓟门秋。
送孙稚明·其一
作者：李云龙
朝代：明

我自离乡国，三年怀此都。閒谈击剑术，空对和歌徒。京邸少投剌，关门曾弃襦。烦君驻徵骑，为问酒家胡。
送孙稚明·其三
作者：李云龙
朝代：明

湖水明于玉，春风好泛舟。如何杨柳色，忽挂别离愁。少妇空多恨，萧郎梦远游。情知匹马道，萧飒蓟门秋。
送孙稚明·其二
作者：李云龙
朝代：明

献策长安后，回翔已十年。身为万夫长，家有十三篇。忧国惟双涕，治装无一钱。相逢湖水上，同调转相怜。
送安仲
作者：李云龙
朝代：明

猿啼洞庭树，人在木兰舟。抚卷爱斯语，临风怀胜游。君浮湘水棹，言断楚江秋。昔日依刘客，江边尚有楼。
送客
作者：李云龙
朝代：明

送客芦花水，水寒花乱开。西风知别恨，频为打船回。
送客游广陵
作者：李云龙
朝代：明

虎门枫叶雁群飘，君去江淮秋水遥。莫向官河歌九曲，吴宫台下草萧萧。
送客游秣陵
作者：李云龙
朝代：明

秣陵佳丽地，自古擅豪华。今日乌衣巷，已无王谢家。钟山当殿落，淮水绕城斜。君到秋江上，菰芦正着花。
送客西游
作者：李云龙
朝代：明

崧台西走是梧州，地接湘滩秋水流。九派云山疑未定，送君何处吊珠丘。
送客还楚
作者：李云龙
朝代：明

雁翅城边猿夜啼，郁桐江上蓼花飞。湘沅西去三千里，一路秋山送客归。
送幻公
作者：李云龙
朝代：明

放杯南海去，秋水照袈裟。红蓼溪桥晚，青枫江路斜。望灯寻水寺，乞食向渔家。彼岸行应达，慈航望转赊。灯悬华顶月，衲补赤城霞。为问北宗学，今开第几花。
送张垣孺
作者：李云龙
朝代：明

少年多难与时违，笑指丹丘去路微。访道独携青竹杖，寻师频礼白云扉。身如野鹤飞无定，心在青山去是归。独有睢阳天万里，倚门人望老莱衣。
送张山人归始安兼寄汪伯耳
作者：李云龙
朝代：明

二月春江深，送君归故林。绿波与碧草，一倍伤离心。故人在天末，欲往隔湘阴。相见烦相问，多愁年鬓侵。
送张提盐入觐
作者：李云龙
朝代：明

万里飞龙马，风云迅不如。自宜依綵杖，何事服盐车。奋鬣循金埒，长鸣向玉除。天闲方待尔，行矣莫踟躇。
送张桓孺
作者：李云龙
朝代：明

黄鹄乘天风，转盼忽已失。丈夫骋高步，尘网谁能窒。奈何乡曲士，伊吾老一室。牢落穷檐中，万事倏已毕。我友挺异姿，性情本超逸。束发事远游，九州不遗一。趋时裾可绝，在险驭能叱。时复托云松，灵编手自述。我闻不死乡，万岁如一日。去矣云间鸿，永谢裈中虱。
送徐山人
作者：李云龙
朝代：明

江城春色尽，归棹逐飞花。野鹤栖无定，青山到是家。海风吹袂转，沙树背人斜。何物持将去，罗浮一片霞。
送方仲玉还莆
作者：李云龙
朝代：明

有美莆中彦，名区秀气钟。共誇毛是凤，不愧种为龙。腰下虹三尺，眉端彩数重。春花作诗骨，秋草伴行踪。漳水移孤棹，樵山纵短筇。素心欣有托，白社喜相逢。命酌凭觞政，分题试笔锋。醉常连夜月，坐或到晨钟。正尔交情洽，那堪乡思浓。盟心指松柏，携手赠芙蓉。别曲云中雁，离怀江上峰。今宵烟水里，应有梦相从。
送方伯谏还闽
作者：李云龙
朝代：明

方生手指幔亭霞，咳唾落地生莲花。懒作豪门贵公子，欲从仙姥问丹砂。风前落笔啼诗鬼，腰下常携三尺水。二樵春暖牵□来，拾起琼芝满筐紫。南中介胄竞邀欢，角巾长啸游军门。一片玄云生盾鼻，坐令壁垒蛟螭盘。营前杨柳吹烟缕，画角声中落花度。流莺唤起故山情，袖却清风出门去。吾闻武夷之峰青六六，青溪九曲飘寒玉。归去凌泉洗白云，渐看华发生新绿。
送方士昭
作者：李云龙
朝代：明

新柳啭黄鹂，送君临路岐。岐路多芳草，君行向何道。君将献策金銮殿，圣朝久不论卑贱。天门九重虎豹守，草野何由得引见。君将游说大人前，五侯七贵方自专。短剌徒令字漫灭，长裾欲曳何王门。期君游侠邯郸道，慷慨悲歌春易老。卖浆屠狗非无人，空有豪怀寄烟草。期君走马向边城，虏骑于今日又横。纵使平居能说剑，封侯原不属书生。君莫誇雄辩，纵有雕龙难自见。君莫恃多才，万言不值水一杯。我有一妙诀，今朝为君说。楚山吴山多白云，天下可人惟此君。
送方士昭还漳州
作者：李云龙
朝代：明

津亭横笛促归槎，一片蒲帆带暮霞。江上疏钟生远寺，天边寒树接平沙。蒹葭雁下人初别，杨柳莺啼客到家。闻道清漳烟水阔，相思何处寄梅花。
送无公
作者：李云龙
朝代：明

孤云飞不定，又去粤江滨。芳草伴行脚，青山现法身。咒龙临黑水，留偈与鲛人。麻麦随缘饭，贫僧也不贫。
送朱季美
作者：李云龙
朝代：明

郁铜江边柳压城，郁铜江上啼暮莺。绿波碧草伤心色，何事春风欲送行。奉君离觞君不御，罢酒为君赋长句。忆君早岁起三城，海内争传朱季名。龙蛇落低古不过，锦绣出口人皆惊。紫陌探春驱马去，红妆扶醉踏花行。竹下时时偕逸侣，蓬门日日走公卿。自从蹶足红尘道，流落空山卧烟草。问君生事复何如，虹冈草堂何浩浩。丈夫生世不逢时，穷途寥落皆如斯。为虎为鼠非由我，呼马呼牛但听之。吴江楚水明当发，万里风波从此越。愿君到处但看云，惟有青山容傲骨。
送李伯开
作者：李云龙
朝代：明

河桥一尊酒，与子暂相依。万里西江水，孤帆他夜归。秋山行处远，云树望中微。漫忆前期在，相逢知是非。
送李伯襄
作者：李云龙
朝代：明

北风日凛冽，寒霜凋平芜。君子事行役，负剑游帝都。弦歌未终宴，仆夫已戒途。问子无所适，去入承明庐。问子何所将，手握灵鼍珠。丈夫志四方，安能守区区。何况我生辰，遭世本唐虞。愿子崇令德，善爱千金躯。昔与子行乐，秋月照城闉。今与子为别，朔风扬飞尘。子奋垂天翼，高飞薄苍旻。而我羁樊笼，有志不获伸。子往燕山北，我留粤海滨。我为道旁璧，子为席上珍。升沉方异路，安问参与辰。龙剑匣中鸣，叹息此焉分。
送李伯襄
作者：李云龙
朝代：明

读君留别诗，离亭日有祖。人自送翰林，伯襄毋乃苦。君是玉堂宾，君身原有主。递作卿与相，终不易吾故。权势易为名，君曾作是语。亦有势愈高，其芳乃愈沮。譬如丝在染，渐渐非其素。我今与君别，豫意相期处。还我旧伯襄，馀物一无取。
送李伯襄·其一
作者：李云龙
朝代：明

北风日凛冽，寒霜凋平芜。君子事行役，负剑游帝都。弦歌未终宴，仆夫已戒途。问子无所适，去入承明庐。问子何所将，手握灵鼍珠。丈夫志四方，安能守区区。何况我生辰，遭世本唐虞。愿子崇令德，善爱千金躯。
送李伯襄·其二
作者：李云龙
朝代：明

昔与子行乐，秋月照城闉。今与子为别，朔风扬飞尘。子奋垂天翼，高飞薄苍旻。而我羁樊笼，有志不获伸。子往燕山北，我留粤海滨。我为道旁璧，子为席上珍。升沉方异路，安问参与辰。龙剑匣中鸣，叹息此焉分。
送李嗣良
作者：李云龙
朝代：明

海内推狂客，风流又四明。雄心穷不挫，白眼醉尝横。时自仰天笑，伊谁解此情。何当向秋暮，黯黯别愁生。
送李木仙
作者：李云龙
朝代：明

何因浮海至，为觅返魂香。别鹤声多怨，孤鸿影自伤。烟花迷夜梦，风雨远归装。千古钟情辈，荀郎又李郎。远怀穷碧落，幽恨彻重泉。无路逢金母，何心證木仙。湘江添泪竹，鄂渚结愁烟。好向三生石，还寻再世缘。
送李木仙·其一
作者：李云龙
朝代：明

何因浮海至，为觅返魂香。别鹤声多怨，孤鸿影自伤。烟花迷夜梦，风雨远归装。千古钟情辈，荀郎又李郎。
送李木仙·其二
作者：李云龙
朝代：明

远怀穷碧落，幽恨彻重泉。无路逢金母，何心證木仙。湘江添泪竹，鄂渚结愁烟。好向三生石，还寻再世缘。
送李果卿之官楚中
作者：李云龙
朝代：明

临路劝加餐，风尘一笑看。为丹求作令，借马去之官。楚岫劳朝谒，湘江入夜弹。行边尚相忆，应为折芳兰。
送李美发
作者：李云龙
朝代：明

结束藤花箧，长谣去海滨。千山初跃马，万里独依人。是事犹存舌，随场且见身。为君谢长剑，今日有风尘。与居尝对奕，曾说似长安。试以周旋我，看他笑骂官。金台虽已杳，易水尚馀寒。为向酒人度，知予梦寐阑。
送李美发·其一
作者：李云龙
朝代：明

结束藤花箧，长谣去海滨。千山初跃马，万里独依人。是事犹存舌，随场且见身。为君谢长剑，今日有风尘。
送李美发·其二
作者：李云龙
朝代：明

与居尝对奕，曾说似长安。试以周旋我，看他笑骂官。金台虽已杳，易水尚馀寒。为向酒人度，知予梦寐阑。
送某护军解官归罗浮奉母塞上送友人归养
作者：李云龙
朝代：明

秋风吹木叶，天外白云飞。徐庶辞刘去，王阳回驭归。笛中闻折柳，马上换征衣。迢递还山梦，相随度翠微。
送梁无畸
作者：李云龙
朝代：明

士当微贱日，谁不愿知名。及自都通显，何曾有令声。浮沉非尔意，穷达见人情。慎惜前途辙，毋令负平生。
送欧子建
作者：李云龙
朝代：明

方同梅花节，独上木兰舟。问子今何适，苍梧访古游。火山寒矗矗，湘水绿悠悠。仙人馀宝洞，帝子有珠丘。清晖子行乐，白云我心愁。若见斑斑竹，知人别泪流。
送汪仲嘉还新都
作者：李云龙
朝代：明

刺促复刺促，为君歌别曲。君家司马号能文，当时雁行淹与君。二仲之名满人耳，世间文士徒纷纷。新安山水天下奇，白榆社裹共题诗。不独士龙称小陆，惠连本自异常儿。西日东流不相待，词场赤帜须臾改。我从海外数英雄，惟君犹有典刑在。榕城正月鸟啼春，一片蒲帆薄海滨。相逢大笑开怀抱，乃是平生托慕人。花前握手欢何极，倒意倾情无所惜。正好过从细论文，宁知遂作分飞翼。粤王城南一送君，郁铜江口遂离群。孤帆转眼不可接，愁看江树连江云。由来君是湖海士，第五之名等骠骑。愿君更奋鲁阳戈，横行直扫妖魔垒。吴山越水从此分，去住俱成泪满巾。披云峰畔多明月，倘向秋风忆故人。
送汪伯耳
作者：李云龙
朝代：明

十年漂泊向湘流，垂老仍为汗漫游。杨柳烟江分别袂，桃花春水送行舟。江湖未许从初服，风雨谁能念敝裘。归去建陵莫留滞，故乡原不是并州。
送汪子
作者：李云龙
朝代：明

生平一片气，慷慨此谋身。万里寻知己，长安无主人。悲歌发易水，长啸入西秦。笑彼悠悠者，知非心所亲。
送温觉斯游金陵
作者：李云龙
朝代：明

萋萋芳草戒晨征，吹笛津亭又送行。压酒暂留杨柳店，看花先问凤凰城。江天霁雪初回雁，水树凝春正啭莺。若次秦淮君但渡，不妨桃叶自来迎。
送潘乾父游罗浮
作者：李云龙
朝代：明

罗浮千万仞，回合紫烟深。我昨寻仙去，题诗珠树林。送君临海曲，计月到山阴。为问泉源上，青松又几寻。
送潘子上兼寄其伯氏
作者：李云龙
朝代：明

三城杨柳带愁生，归客临江问去程。芳草不堪随作别，青山无那送将行。津楼过雨闻归雁，水树迎春唤早莺。为问君家康乐道，西堂频夜若为情。
送熊振予西还兼寄萧广生
作者：李云龙
朝代：明

苍梧西下是龚阳，一水盈盈限两乡。江上湿云如客梦，笔端秋草发奚囊。半天鸿雁流凉籁，几树芙蓉斗晚妆。为问故交应好在，有人长夜忆萧郎。
送王大将军
作者：李云龙
朝代：明

珠崖一战解征衣，回首沧江忆钓矶。长剑夜悬南斗去，扁舟秋泛五湖归。霜天漠漠猿啼断，云海冥冥雁去微。西北只今烽火在，何时还向玉关飞。
送盛德生
作者：李云龙
朝代：明

白首江湖客，人称盛德生。有方驱二竖，无过付三彭。卖药不论价，支颐多远情。赖君医癞癖，何事又长征。归客为行客，他乡是故乡。有家悬两地，临路忆何方。行李剑三尺，生涯药一囊。送君秋色里，心折雁南翔。
送盛德生·其一
作者：李云龙
朝代：明

白首江湖客，人称盛德生。有方驱二竖，无过付三彭。卖药不论价，支颐多远情。赖君医癞癖，何事又长征。
送盛德生·其二
作者：李云龙
朝代：明

归客为行客，他乡是故乡。有家悬两地，临路忆何方。行李剑三尺，生涯药一囊。送君秋色里，心折雁南翔。
送罗澄白
作者：李云龙
朝代：明

飞帆将落木，并度粤江秋。共此一沟水，分为两地流。离人望烟渚，征雁叫汀洲。后夜看明月，能忘故国楼。
送袁元素中丞乞终制南还
作者：李云龙
朝代：明

当年匹马赴东邮，军府重将荆棘披。跋涉两河经百战，提携三卫整偏师。单于仅挟六骡遁，飞将谁将百骑驰。一剑独当宁远戍，孤军曾解锦州危。坛前鹊绕中丞印，帐外龙蟠大将旗。出塞共惊新破虏，守门仍是旧降夷。长驱绝漠无遗策，直抵黄龙是夙期。七载勋名与众共，孤臣心事有天知。墨缞久为临戎借，舟旐恒怀陟屺悲。未灭匈奴家暇问，愧为人子泪频垂。五湖自可容长往，三揖何能当一辞。故国松楸行入望，北门锁錀好谁遗。胡儿洒酒欢相庆，父老牵衣笑莫随。名在毁来无定异，功成身退亦其时。独怜一曲丁都护，夜夜关山笛里吹。
送袁元素中丞乞终制南还
作者：李云龙
朝代：明
体裁：七言排律

当年匹马赴东陲，军府重将荆棘披。跋涉两河经百战，提携三卫整偏师。单于仅挟六骡遁，飞将谁将百骑驰。一剑独当宁远戍，孤军曾解锦州危。坛前鹊绕中丞印，帐外龙蟠大将旗。出塞共惊新破虏，守门仍是旧降夷。长驱绝漠无遗策，直抵黄龙是夙期。七载勋名与众共，孤臣心事有天知。墨缞久为临戎借，舟旐恒怀陟屺悲。未灭匈奴家暇问，愧为人子泪频垂。五湖自可容长往，三揖何能当一辞。故国松楸行入望，北门锁钥好谁遗。胡儿洒酒欢相庆，父老牵衣笑莫随。名在毁来无定异，功成身退亦其时。独怜一曲丁都护，夜夜关山笛里吹。
送袁元约出关兼寄袁自如监军
作者：李云龙
朝代：明

君王东顾廑夷氛，义切同仇世莫闻。不谓书生能脱剑，远携荡子去从军。心飞辽海千山月，气结胡天万里云。到日定传淝水捷，谢家兄弟不如君。
送郡侯罗老师入觐
作者：李云龙
朝代：明

萧萧凉籁发，飒飒江风黄。翩翩五骅骝，迢迢赴帝乡。双旌俨前导，父老挟扶将。天子秉百度，作新大明堂。日夕下明诏，抡才自殊方。我公负明德，夙昔称栋梁。及兹风云会，愿佐日月光。贱子欲眄睐，恩遇实非常。如彼穷秋树，雨露滋其芳。恨无双飞翼，相随淩风翔。伫立望行尘，含毫中斯章。
送郭圣襄大行使楚
作者：李云龙
朝代：明

紫坭恩诏重维藩，四牡翩翩望郢门。桐叶重开唐叔国，竹枝因向孝王园。湘江水阔兰方茂，衡岳天高雁正翻。回首岭云亲舍在，莫教芳草怨王孙。
送陈来献游武夷
作者：李云龙
朝代：明

浮峤千峰暮，东江去路分。言寻偃月子，因访武夷君。渺渺芙蓉水，飘飘鸾鹤群。他宵倘相忆，堪赠幔亭云。
送陈道生北游
作者：李云龙
朝代：明

我有一腔血，欲洒北天云。身骑石马行未得，今日临歧赠与君。羡君作人气如虹，夜夜腰间啼古龙。虬须怒捲长戟奋，要斫鲸鲵沧海东。为君歌骊山石裂，悲风喑哑浮云决。此时鼎湖双龙去正遥，遗弓空挂燕台月。男儿落地七尺强，有手应须补天鈌。酒阑日暮君当行，勉旃勿效儿女别。
送韩孟郁
作者：李云龙
朝代：明

奉君一卮酒，临岐为君寿。羡君逸气淩飞涛，作人快利如并刀。鼓翅犹嫌沧海窄，抗声未觉青冥高。弱龄挟策游畿甸，五侯七贵争看面。筵前落笔云霞飞，老生咋舌宿儒战。云逵海路信孤飞，拣遍梧桐未肯栖。中山暂试谈天口，五岭旋悲陟屺归。归来东郊数椽屋，同调相从课花竹。分身说法不染尘，逢场作戏无拘束。酒酣时时向我陈，丈夫昂藏七尺身。生当封侯死庙食，州郡之职徒劳人。辽海频年劳大众，抚膺东顾雄心动。宝刀横向膝前看，自信大才终有用。轻飔凉雨早秋天，一片满帆挂柳边。何事中流频击楫，总为临风思着鞭。谁言军旅未之学，一张一弛文武存。威灵新建遗烈在，英雄何地无转旋。伊予有志枭逆虏，亲在微躯未敢许。老母近以天年终，此身将为知己死。送君行，为我先，阃外今虚大将坛。禁庭颇牧毋多让，要使军中有一韩。
送韩寅仲
作者：李云龙
朝代：明

几年袖却补天手，万里长悬捧日心。垂杨千缕绾不住，飘如浮云去江浔。莺舌喈喈作骊唱，桃花醉眼红相向。丈夫结束事远图，且把离愁寄天上。忆初辽海仍安流，上书曾献徙薪谋。举朝泄泄不肯听，范老徒先天下忧。蓬莱宫阙郁崔嵬，双凫一下旋飞回。无心去作一官计，共信君非百里才。河东年来没封豕，几个残兵哭辽水。举国若狂事已非，四郊多垒谁之耻。思君不幸而言中，当以境外累君矣。送君行矣为君歌，知我龙泉与太阿。愿君拂拭莲花萼，直斩长鲸净海波。
送韩绪仲太史还朝
作者：李云龙
朝代：明

我昨策绿玉，访道游罗浮。采药黄龙洞，曾上双石楼。楼东之下多奇气，君从此地钟灵异。吸露餐风谁与邻，玉皇仙吏前身是。前年九重谒圣人，携就罗浮五色云。黄金台上多豪士，不愿封侯愿识君。银台门外骑官马，玉笋班中初侍驾。御前起草词源流，三峡飞泉笔端泻。朝游天禄暮承明，宫妓亲将华烛迎。书斋远映禁城柳，芸阁啼过御苑莺。虽云陟岵方多恨，此身宁合青山隐。罗浮已惬归庐愿，阊阖敢忘承轩问。送君此去觐明光，弄笔还依紫禁傍。承恩定宿金鸾殿，赐食应颁七宝床。雁翅城边折杨柳，斗酒相期为君寿。与君从此隔云林，明日思君望山斗。
送马孝廉
作者：李云龙
朝代：明

未识季常面，人言是白眉。丈夫意气不在区区一杯酒，我且为君赋新诗。闻君气陵三竺云，吐辞往往生氤氲。醉来笔底龙蛇走，题遍佳人白练裙。羊城正月流莺啭，青骢蹀躞桃花片。珠江流水入春杯，二樵云气供朝膳。天涯芳草唤归人，又挂云帆去海滨。吴姬送君柳花店，别意难将流水论。英雄飞腾自有日，且保取眼前无恙登山屐。他时尚忆作诗人，予是罗浮李烟客。
送麦子中之官荔浦
作者：李云龙
朝代：明

汉家司牧重循良，琴鹤随君入瘴乡。春水迸来滩百折，暮云低处树千行。居人竹屋沿山郭，蛮女花裙拜道傍。到日双凫应北向，太平天子正当阳。
送黄仕明宫谕
作者：李云龙
朝代：明

皇明荷天眷，神圣代相属。皇祖弃万国，先帝秉乾轴。励精事远图，万里寄遐瞩。文命聿维新，九州方拭目。嗟哉鼎湖龙，一旦飞相逐。于赫吾君子，割哀缵旧服。挺彼天授资，惠此苍生福。楚楚玉堂彦，乘时策高足。驱马去故园，驾言返天禄。国事如奕棋，纷纷无定局。嘉君叔度流，清浊不随俗。大道骋骅骝，天池奋鸿鹄。沐此高厚恩，谅不忧局蹙。善彼梦卜身，勉旃调玉烛。
送黄元卿
作者：李云龙
朝代：明

野径竹交加，山厨云半遮。主人开草阁，留客饭松花。榻静鸟窥帙，檐喧蜂放衙。鹿门妻子在，应许共移家。
送黄逢永
作者：李云龙
朝代：明

孟冬寒气至，北风撼南极。修翮无停飞，行云去不息。我友志万里，高举淩霄翼。丈夫赴功名，离别何足惜。而我尚屈伏，飞潜异南北。出门送我友，惙惙歧路侧。富贵不足忧，所宝在明德。无恙双龙在，愿子勤拂拭。毋为顽石捐，负此千金值。
送黄逢永读书玉溪
作者：李云龙
朝代：明

黄生落落无他嗜，独把诗书作生计。有似芸窗老蠹鱼，不知几食神仙字。名家已自推清白，天与苍松作标格。虽然体弱不胜衣，一寸心涵万山碧。曾随计吏谒天子，风卑未展垂云翅。醉从河伯吸西江，归装剩得一囊水。自笑期期不能言，懒持手版向公门。闻道玉溪风物好，柳边遥汎木兰船。玉溪流水桃花绕，溪上茅堂占林杪。夜犬时惊唤渡人，醉渔日伴忘机鸟。黄生时到倚钓矶，鹤骨照耀青玻璃。酒酣长啸明月上，万丈寒涛绕笔飞。丈夫本合翔天路，时违暂作五湖主。我寄閒心与白云，随君直入烟波去。
送黎君选之官兴业
作者：李云龙
朝代：明

南园文酒会，与子分尤亲。宝剑赠烈士，幽兰遗美人。向来依北阙，亦得共芳晨。犹忆联镳去，香街踏玉尘。苍梧西去近，不用怅蛮烟。此地邻勾漏，前贤有稚川。君饶红玉质，自协丹砂缘。何必占朝谒，方知令是仙。
送黎君选之官兴业·其一
作者：李云龙
朝代：明

南园文酒会，与子分尤亲。宝剑赠烈士，幽兰遗美人。向来依北阙，亦得共芳晨。犹忆联镳去，香街踏玉尘。
送黎君选之官兴业·其二
作者：李云龙
朝代：明

苍梧西去近，不用怅蛮烟。此地邻勾漏，前贤有稚川。君饶红玉质，自协丹砂缘。何必占朝谒，方知令是仙。
送黎孺旬之官闽中
作者：李云龙
朝代：明

如何左迁去，捧檄尚为欢。知子有老母，不遑卑小官。风尘闽海远，雨雪大江寒。一叶萧条甚，堪嗟廉吏难。
送黎遂球公车北上
作者：李云龙
朝代：明

所之无远近，远近在心期。譬如下种子，所得恒视之。所以万石弩，不为鼠发机。黎生负宿慧，早岁得皈依。一心持戒律，焚修遍六时。不离文字缘，便欲證菩提。今晨理宝筏，先我去江湄。遥瞻极乐国，乃在燕山陲。吾闻有漏因，不了大修为。一见宰官身，当作天人师。
送龙门令内召
作者：李云龙
朝代：明

迢递罗山外，官闲但听猿。几年嗟凤枳，一日跃龙门。梅岭回孤骑，兰台侍至尊。犹馀旧桃李，满县向春繁。
道中寄张孟奇太守
作者：李云龙
朝代：明

三峰天半出，苍翠望中遥。石路紫烟积，山泉秋雨飘。梅花频入梦，琪树远相邀。愿托双飞燕，从君度铁桥。
邓玄度招同张孟奇韩孟郁诸公游旗峰
作者：李云龙
朝代：明

浮峤西头访薜萝，一峰如黛郁嵯峨。登高作赋推能手，望远伤心发浩歌。谁向天门扶日月，暂因风景恋山河。北来寒气知多少，落木萧萧白雁过。
邓玄度观察席上分赋得宝剑篇
作者：李云龙
朝代：明

昆吾溪边赤烟起，飞出秋江三尺水。风胡结作青莲花，置在琉璃玉匣里。为云为雾杳无端，晴窗但见蛟螭盘。划江顿使沧溟倒，指日能令天地寒。当时不遇英雄人，流落丰城春复春。夜夜阴房吼风雨，不知何处有烟尘。闻君作人多远期，几回望气遥相思。华阴土拭鹈膏淬，神物出见今其时。雪花瑩瑩光四注，一朵芙蓉为君吐。愿君珍重善提携，会见为龙撇波去。
邓玄度观察席上分赋得宝剑篇
作者：李云龙
朝代：明
体裁：古风

昆吾溪边赤烟起，飞出秋江三尺水。风胡结作青莲花，置在琉璃玉匣里。为云为雾杳无端，晴窗但见蛟螭盘。划江顿使沧溟倒，指日能令天地寒。当时不遇英雄人，流落丰城春复春。夜夜阴房吼风雨，不知何处有烟尘。闻君作人多远期，几回望气遥相思。华阴土拭鹈膏淬，神物出见今其时。雪花莹莹光四注，一朵芙蓉为君吐。愿君珍重善提携，会见为龙撇波去。
都督王公阅兵海上歌
作者：李云龙
朝代：明

东风吹动碧油幢，帝遣嫖姚视海邦。猎猎云旗过郁水，嘈嘈雷鼓动珠江。列舰如城望不分，角声吹彻大江云。武士各依云鸟阵，元戎亲领水犀军。百尺华楼玉帐开，坐看飞舸蹴天回。老蛟起舞天吴拜，江上长风万里来。虎门诸部捷如飞，日暮横江试铁衣。弦响乍闻侦候报，前锋川口射鲸归。北风萧萧吹江关，白波几度流雪山。将军倚剑飞艎上，却似当年下濑还。金戈指日日华生，玉弩临江江水平。横海楼船得似此，汉家何处校昆明。雨过连营月满篷，一声清啸倚秋风。惊波不动江如练，东望扶桑欲挂弓。鹳鹅飞尽阵云稀，杨柳风前小队归。一曲南征吹不散，又随明月过江飞。
都督王公阅兵海上歌·其一
作者：李云龙
朝代：明

东风吹动碧油幢，帝遣嫖姚视海邦。猎猎云旗过郁水，嘈嘈雷鼓动珠江。
都督王公阅兵海上歌·其七
作者：李云龙
朝代：明

雨过连营月满篷，一声清啸倚秋风。惊波不动江如练，东望扶桑欲挂弓。
都督王公阅兵海上歌·其三
作者：李云龙
朝代：明

百尺华楼玉帐开，坐看飞舸蹴天回。老蛟起舞天吴拜，江上长风万里来。
都督王公阅兵海上歌·其二
作者：李云龙
朝代：明

列舰如城望不分，角声吹彻大江云。武士各依云鸟阵，元戎亲领水犀军。
都督王公阅兵海上歌·其五
作者：李云龙
朝代：明

北风萧萧吹江关，白波几度流雪山。将军倚剑飞艎上，却似当年下濑还。
都督王公阅兵海上歌·其八
作者：李云龙
朝代：明

鹳鹅飞尽阵云稀，杨柳风前小队归。一曲南征吹不散，又随明月过江飞。
都督王公阅兵海上歌·其六
作者：李云龙
朝代：明

金戈指日日华生，玉弩临江江水平。横海楼船得似此，汉家何处校昆明。
都督王公阅兵海上歌·其四
作者：李云龙
朝代：明

虎门诸部捷如飞，日暮横江试铁衣。弦响乍闻侦候报，前锋川口射鲸归。
酌酒与客效唐伯虎
作者：李云龙
朝代：明

枇杷花下一樽开，劝子无归但举杯。白日即看又西逝，大江那得更东回。半生徵逐徒为尔，千古英雄安在哉。何似曲生风味好，送侬愁去送欢来。
酬何龙友太史
作者：李云龙
朝代：明

卑栖何敢望高梧，暂挂云帆问五湖。溪路独行芳草远，江干长啸碧天高。荷花越榜邀明月，杨柳吴门听夜乌。漫道烟霞可娇语，玉堂君自有蓬壶。
酬王子翼先
作者：李云龙
朝代：明

十年不相见，相见感弥深。借问千秋事，依然一片心。清溪邀步履，流水入鸣琴。何用展言宴，瑶华有好音。
采莲曲四首
作者：李云龙
朝代：明

江风潇潇生白波，荷叶拍水飞鹭多。兰棹莲舟自来去，女郎时唱采菱歌。柳塘风起荻花飘，竹坞烟消江水遥。閒过隔船探女伴，飞上木兰桡。花前相见即相呼，日暮连舟渡碧湖。含笑问郎何处住，西来能过妾家无。日暮期郎杨柳津，小姑相妒阿婆嗔。扁舟欲去不得去，江水连天愁杀人。
采莲曲四首·其一
作者：李云龙
朝代：明

江风潇潇生白波，荷叶拍水飞鹭多。兰棹莲舟自来去，女郎时唱采菱歌。
采莲曲四首·其三
作者：李云龙
朝代：明

花前相见即相呼，日暮连舟渡碧湖。含笑问郎何处住，西来能过妾家无。
采莲曲四首·其二
作者：李云龙
朝代：明
体裁：词

柳塘风起荻花飘，竹坞烟消江水遥。閒过隔船探女伴，鵁鶄飞上木兰桡。
采莲曲四首·其二
作者：李云龙
朝代：明

柳塘风起荻花飘，竹坞烟消江水遥。閒过隔船探女伴，飞上木兰桡。
采莲曲四首·其四
作者：李云龙
朝代：明

日暮期郎杨柳津，小姑相妒阿婆嗔。扁舟欲去不得去，江水连天愁杀人。
野泊
作者：李云龙
朝代：明

潇潇风雨满关河，远客扁舟万里过。草色尚迷吴苑在，春花不似故园多。诸峰夹水流飞翠，一雁冲寒下夕波。闻说豪华零落尽，天涯行乐意如何。
金陵春日
作者：李云龙
朝代：明

龙蟠虎踞帝王州，春色先归十二楼。花气夜随香雾合，莺声朝带彩云流。乌衣子弟青丝骑，桃叶佳人翠翰舟。最是江南佳丽地，酒旗歌板易淹留。
钟太守举子
作者：李云龙
朝代：明

玉燕连翩飞，明珠掌上出。着膝动星文，试啼知英物。惟岳降神申甫生，兰闺小妇梦还成。羡君五马多龙种，看取名驹接迹行。
锦云岩
作者：李云龙
朝代：明

迢递锦云道，琼花间朱草。时闻远近香，不知秋已老。
镜园和邓玄度步韵
作者：李云龙
朝代：明

极目平芜外，秋山重复重。苍茫没飞鸟，风雨长髯龙。云壑流朝爽，烟村急暮舂。因悲途路客，虚作石田农。鸟啼残梦破，窗影正西移。草色侵衣带，花枝照研池。遥瞻云外岫，因得画中诗。浣女来何处，沿溪唱竹枝。一壑虽云僻，九州尝共居。纵教宦海窄，自觉一舟虚。芳草已忘怨，幽兰不受锄。因闻南鹤泪，莫断寄来书。日暮长林下，霜清落木齐。寒流驱木马，衰草闹沙鸡。练影摇高岸，歌声出大堤。诗成欲有赠，红叶正堪题。笑指金光草，閒披玉蕳文。妙香浮水出，疏磬隔花闻。独木横清涧，高松挂白云。芝田药畦上，鸾鹤自为群。大地标形胜，诸天锁泬寥。且拚面壁坐，不用隔江招。明镜悬秋月，梵音来暮潮。谁浮苦海上，甘作半篷飘。海内推词伯，文章仆命骚。琴瑟原自别，竿混莫能逃。脩月斧堪试，穿阳弓暂韬。毋将济川楫，长汎武陵桃。断岸收残雨，清溪染落花。呼童扫芳径，手自掣流霞。报午林中狖，嘶风枥下騧。逍遥因有得，滴露注南华。忆昨清秋日，相随杖履行。水光凉欲沁，霜气拂横生。黄菊犹含笑，丹枫未解醒。胜情徒自惬，幽意莫能名。胜概一丘兼，归来自养恬。入春花事好，经雨药苗甜。明月时窥户，东风为捲帘。一泓镜园水，应照戟如髯。何用语呢喃，谗夫枉自谗。宜人有丘壑，毋恙是归帆。治地延修竹，为庵倚翠岩。龙阿知我者，不必咏长镵。山雨蹴溪来，林烟昼不开。砌芳铺碎锦，阶木挺群才。挈篚收松子，编篱护竹胎。桃花流水里，人拟是天台。瘴岭归来日，端居独怆神。历穷边地苦，援绝帝乡亲。直谏馀焚草，先几是徙薪。君王忧社稷，能不念孤臣。垂杨覆溪水，长系木兰船。啸咏有馀地，升沉莫问天。桑麻原上业，鸡犬洞中仙。笑问海东石，何人先着鞭。鸱鸮群引类，蝼蚁亦称王。且自为雌伏，要能与雁行。采蘋当玉食，呼酒换金章。独有囊中草，犹馀鸡舌香。
镜园和邓玄度步韵·其一
作者：李云龙
朝代：明

极目平芜外，秋山重复重。苍茫没飞鸟，风雨长髯龙。云壑流朝爽，烟村急暮舂。因悲途路客，虚作石田农。
镜园和邓玄度步韵·其七
作者：李云龙
朝代：明

海内推词伯，文章仆命骚。琴瑟原自别，竿混莫能逃。脩月斧堪试，穿阳弓暂韬。毋将济川楫，长汎武陵桃。
镜园和邓玄度步韵·其三
作者：李云龙
朝代：明

一壑虽云僻，九州尝共居。纵教宦海窄，自觉一舟虚。芳草已忘怨，幽兰不受锄。因闻南鹤泪，莫断寄来书。
镜园和邓玄度步韵·其九
作者：李云龙
朝代：明

忆昨清秋日，相随杖履行。水光凉欲沁，霜气拂横生。黄菊犹含笑，丹枫未解醒。胜情徒自惬，幽意莫能名。
镜园和邓玄度步韵·其二
作者：李云龙
朝代：明

鸟啼残梦破，窗影正西移。草色侵衣带，花枝照研池。遥瞻云外岫，因得画中诗。浣女来何处，沿溪唱竹枝。
镜园和邓玄度步韵·其五
作者：李云龙
朝代：明

笑指金光草，閒披玉蕳文。妙香浮水出，疏磬隔花闻。独木横清涧，高松挂白云。芝田药畦上，鸾鹤自为群。
镜园和邓玄度步韵·其八
作者：李云龙
朝代：明

断岸收残雨，清溪染落花。呼童扫芳径，手自掣流霞。报午林中狖，嘶风枥下騧。逍遥因有得，滴露注南华。
镜园和邓玄度步韵·其六
作者：李云龙
朝代：明

大地标形胜，诸天锁泬寥。且拚面壁坐，不用隔江招。明镜悬秋月，梵音来暮潮。谁浮苦海上，甘作半篷飘。
镜园和邓玄度步韵·其十
作者：李云龙
朝代：明

胜概一丘兼，归来自养恬。入春花事好，经雨药苗甜。明月时窥户，东风为捲帘。一泓镜园水，应照戟如髯。
镜园和邓玄度步韵·其十一
作者：李云龙
朝代：明

何用语呢喃，谗夫枉自谗。宜人有丘壑，毋恙是归帆。治地延修竹，为庵倚翠岩。龙阿知我者，不必咏长镵。
镜园和邓玄度步韵·其十三
作者：李云龙
朝代：明

瘴岭归来日，端居独怆神。历穷边地苦，援绝帝乡亲。直谏馀焚草，先几是徙薪。君王忧社稷，能不念孤臣。
镜园和邓玄度步韵·其十二
作者：李云龙
朝代：明

山雨蹴溪来，林烟昼不开。砌芳铺碎锦，阶木挺群才。挈篚收松子，编篱护竹胎。桃花流水里，人拟是天台。
镜园和邓玄度步韵·其十五
作者：李云龙
朝代：明

鸱鸮群引类，蝼蚁亦称王。且自为雌伏，要能与雁行。采蘋当玉食，呼酒换金章。独有囊中草，犹馀鸡舌香。
镜园和邓玄度步韵·其十四
作者：李云龙
朝代：明

垂杨覆溪水，长系木兰船。啸咏有馀地，升沉莫问天。桑麻原上业，鸡犬洞中仙。笑问海东石，何人先着鞭。
镜园和邓玄度步韵·其四
作者：李云龙
朝代：明

日暮长林下，霜清落木齐。寒流驱木马，衰草闹沙鸡。练影摇高岸，歌声出大堤。诗成欲有赠，红叶正堪题。
闰八月十四夕待月钟氏映日池馆遇雨
作者：李云龙
朝代：明

孤斋池水上，待月拟南楼。不谓今宵雨，翻多一度秋。湿衣寒不见，盈手赠难投。来夕还相望，清光为倍酬。
闺怨
作者：李云龙
朝代：明

背烛卧秋雨，忆君临别言。虽知归信误，犹望故心存。捣练临溪水，裁衣寄塞垣。要知常泪落，开箧看啼痕。
闻今上驻跸端州恭纪 其一 原作
作者：李云龙
朝代：明

铜柱珠崖日月光，弯弓东望尽扶桑。风云本不遗屠钓，天地何曾外犬羊。失在东隅非汉过，至于南海是周疆。两都父老还跂望，愿得威加归故乡。
闻今上驻跸端州恭纪 其三 改二
作者：李云龙
朝代：明

铜柱珠崖氛祲开，扶胥东望水潆洄。风云一旦生屠钓，天地从新辟草莱。永日复明羲叔宅，南风重播九成台。两都父老齐回首，愿上君王万寿杯。
闻今上驻跸端州恭纪 其二 改一
作者：李云龙
朝代：明

水上黄龙出负舟，七星环拱待宸游。短衣各自羞从虏，左袒何人不为刘。失在东隅何损汉，至于南海实兴周。东方千骑如云簇，诸将承恩新拜侯。
闻今上驻跸端州恭纪·原作
作者：李云龙
朝代：明

铜柱珠崖日月光，弯弓东望尽扶桑。风云本不遗屠钓，天地何曾外犬羊。失在东隅非汉过，至于南海是周疆。两都父老还跂望，愿得威加归故乡。水上黄龙出负舟，七星环拱待宸游。短衣各自羞从虏，左袒何人不为刘。失在东隅何损汉，至于南海实兴周。东方千骑如云簇，诸将承恩新拜侯。铜柱珠崖氛祲开，扶胥东望水潆洄。风云一旦生屠钓，天地从新辟草莱。永日复明羲叔宅，南风重播九成台。两都父老齐回首，愿上君王万寿杯。
闻征黎官军奏捷寄王都督
作者：李云龙
朝代：明

鹳鹅声合阵云霾，一夜蛮兵列藁街。何事汉王誇好武，却无馀力到珠崖。琼海冥冥玉帐移，瘴云如墨拥军麾。大铜江上南征曲，几向门生笛里吹。漫道功成指顾馀，瘴乡风雨费驰驱。封侯亦是寻常事，莫把云台易五湖。
闻征黎官军奏捷寄王都督·其一
作者：李云龙
朝代：明

鹳鹅声合阵云霾，一夜蛮兵列藁街。何事汉王誇好武，却无馀力到珠崖。
闻征黎官军奏捷寄王都督·其三
作者：李云龙
朝代：明

漫道功成指顾馀，瘴乡风雨费驰驱。封侯亦是寻常事，莫把云台易五湖。
闻征黎官军奏捷寄王都督·其二
作者：李云龙
朝代：明

琼海冥冥玉帐移，瘴云如墨拥军麾。大铜江上南征曲，几向门生笛里吹。
闻杨都督父子死播事甚烈诗以挽之
作者：李云龙
朝代：明

红旗飐阵火云开，填填战鼓殷春雷。逆酋摩首不知处，壁垒如山一夕摧。将军此时轻骑入，气激乌江江水立。谁知五将尽失道，坐使骅骝受羁絷。紫宵山连战血红，援兵缩首畏闻风。白面监军不足道，骑猪南窜称元戎。黑云沉沉角声死，腰下玉龙呼不起。双携爱子向黄泉，臣死终当为厉鬼。战骨未朽贼垒空，莫将成败论英雄。异日卫青终有幸，当年李广竟无功。楚水萧萧连楚云，霸陵无复故将军。至今寂寞乌江道，风雨啼猿不可闻。
闻警答李无核
作者：李云龙
朝代：明

渔阳突骑正纷纷，一片笳声结阵云。三辅莫遮南牧马，九门空布内家军。荒阶露冷闻虫语，绝塞风高过雁群。欲向金台哭秋草，与君同吊望诸君。
阮宝夫将游朗宁过访啸楼止宿有赠次其韵
作者：李云龙
朝代：明

小楼春水上，客到梦俱澄。笑指东方白，遥看旭日升。在家能出世，有发亦为僧。但自空诸有，何从得未曾。西江杨柳绿，孤棹去搴芳。都峤千峰秀，蛮滩一水长。榻知悬郡阁，梦定到池塘。不厌南枝小，还随越鸟翔。
阮宝夫将游朗宁过访啸楼止宿有赠次其韵·其一
作者：李云龙
朝代：明
体裁：五言律诗

小楼春水上，客到梦俱澄。笑指东方白，遥看旭日升。在家能出世，有发亦为僧。但自空诸有，何从得未曾。
阮宝夫将游朗宁过访啸楼止宿有赠次其韵·其二
作者：李云龙
朝代：明

西江杨柳绿，孤棹去搴芳。都峤千峰秀，蛮滩一水长。榻知悬郡阁，梦定到池塘。不厌南枝小，还随越鸟翔。
陈抑之宪副招集东皋
作者：李云龙
朝代：明

龙鳞松下拥书城，地接东皋水石清。飞阁跨云收岭翠，寒塘边涧引溪声。梦回竹院时闻鹤，诗就桃园正啭莺。林下一人君始见，暂凭尊酒话平生。
陈治父送至峡山留别
作者：李云龙
朝代：明

深碧轩边水荡云，振衣亭外大江分。对君正羡山居乐，何事看山又别君。
陟巘
作者：李云龙
朝代：明

舍舟意不惬，命驾陟遥巘。磴绝每独扳，苔滑仍自践。维时孟秋初，山翠净如洗。凝睇既清峻，引步更幽缅。□□古岩下，欹侧一径转。云房日不到，水帘风自卷。聿想采真人，星纨若在眼。延赏意莫置，视眺恨已晚。松风生暮寒，竹露忽复凉。馀霞袭茵阁，新月照兰坂。命酌歌紫芝，悠悠而心展。
雁声篇
作者：李云龙
朝代：明

天涯一夜西风起，雁声吹落秋旻里。忽听哀传玉塞云，俄闻响度金河水。金河玉塞路逶迤，鸿雁嗷嗷飞复栖。露下已先孤鹤警，月明还接断猿啼。潇湘洞庭秋万里，苦竹蒹葭烟雨里。过客维舟夜夜闻，渔人吹笛纷纷起。白云飘尽越天开，千里相呼一夕回。晓风芦荻溪边过，暮雨芙蓉滩上来。芙蓉芦荻秋相向，滩雨溪风逗清响。侧耳不知何处边，举头忽在西楼上。城南怨妇思寥寂，每听一声泪沾臆。共言鸿雁解传书，雁声听尽无消息。秋江枫林连水生，水上罗网共林横。好向云霄却飞去，弋人不解爱能鸣。
集卢玄明赡鹤楼分赋
作者：李云龙
朝代：明

长啸向春山，山光遥带郭。停策入松门，扳萝陟岩阁。连峰翠削成，叠嶂绣相错。林间有驯鹿，华表无归鹤。悲风吹白杨，哀云翳长薄。莞花开寂寂，松露当尽落。缅渺泉中人，千秋付冥漠。逝者已如斯，焉知来者乐。抗手别故欢，吾将慕寥廓。
雨后泊桃花溪
作者：李云龙
朝代：明

溪雨晚初歇，水亭春气流。数峰出芦岸，新月照花洲。海鹤窥鱼下，沙鸥傍母游。桃源人借问，家在木兰舟。
雨后阮集之招同林六长徐介白程荩臣集咏怀堂分得八庚
作者：李云龙
朝代：明

芳林带馀润，满院绿阴生。为听流莺啭，弥深求友情。烧灯过午夜，把酒话生平。醉向歌儿道，毋轻唱渭城。雨好晴亦好，悠然心赏生。楼台乘晚霁，枕簟有馀清。留客听啼鸟，呼童扫落英。别有千金笑，不醉若为情。
雨后阮集之招同林六长徐介白程荩臣集咏怀堂分得八庚·其一
作者：李云龙
朝代：明

芳林带馀润，满院绿阴生。为听流莺啭，弥深求友情。烧灯过午夜，把酒话生平。醉向歌儿道，毋轻唱渭城。
雨后阮集之招同林六长徐介白程荩臣集咏怀堂分得八庚·其二
作者：李云龙
朝代：明

雨好晴亦好，悠然心赏生。楼台乘晚霁，枕簟有馀清。留客听啼鸟，呼童扫落英。别有千金笑，不醉若为情。
雨过
作者：李云龙
朝代：明

门前凉雨过，洗出数峰新。散步溪桥上，松风来袭人。山童扫落叶，野老荐芳蘋。不信幽源里，桃花别有津。
青楼曲
作者：李云龙
朝代：明

十五青楼女，盈盈自不凡。鸦雏栖晓鬓，杏子染春衫。绣带同心结，香车百宝嵌。与郎说盟誓，同上献花岩。何物送春怀，凤头金缕鞋。相呼出绣阁，连臂下香阶。砌草承罗荐，檐花拂宝钗。不妨阿母在，佯醉倒人怀。亦知须一别，无那两情深。却将昔欢笑，变作今沉吟。进君琥珀枕，赠妾芙蓉衿。重逢未有日，梦去或能寻。
青楼曲·其一
作者：李云龙
朝代：明

十五青楼女，盈盈自不凡。鸦雏栖晓鬓，杏子染春衫。绣带同心结，香车百宝嵌。与郎说盟誓，同上献花岩。
青楼曲·其三
作者：李云龙
朝代：明

亦知须一别，无那两情深。却将昔欢笑，变作今沉吟。进君琥珀枕，赠妾芙蓉衿。重逢未有日，梦去或能寻。
青楼曲·其二
作者：李云龙
朝代：明

何物送春怀，凤头金缕鞋。相呼出绣阁，连臂下香阶。砌草承罗荐，檐花拂宝钗。不妨阿母在，佯醉倒人怀。
青楼曲戏代酉校书寄徐元度
作者：李云龙
朝代：明

柳眉花面日萧然，两角鸦青慵委肩。琥珀枕边千点泪，不能滴滴向君前。忆君初度妾家时，爱妾不异琼树枝。水晶帘下看妆立，自点青螺为画眉。鸳鸯飞入青绫被，此时与君翼相比。君有幽盟在妾心，妾有誓言在君耳。自从分散连理枝，梦里灯前空自疑。芙蓉褥冷无心坐，翡翠衾寒睡起迟。妾身虽是章台柳，一片青松心耐守。鸾镜如今尚在怀，玉钗肯落他人手。五陵年少事冶游，隔花抛过锦缠头。妾心匪石安能转，院锁梨花空自愁。关山迢迢不可越，锦字慇勤为君说。君看水上桃花红，是妾此时眼中血。
韩孟郁招同黄宫谕刘宪副高太守梁韩二明府暨苏梁诸公集浮丘步寅仲韵
作者：李云龙
朝代：明

仙山在人境，出郭惬幽寻。花雨散瑶席，松云结暮阴。胜情欣有托，酒政雪能禁。借问三青鸟，何时有报音。扳林窥宝井，就架检丹书。抱石白云懒，出花清磬疏。归来华表鹤，好住武陵渔。羽客瑶坛上，相携奏步虚。水石幽深地，风流贤主人。琴尊随处布，鱼鸟自来亲。相对但行乐，兹游当采真。柴车任投辖，今夕不须巾。为欢方未已，暮雨更相留。柳絮入诗料，花枝当酒筹。谈深抽秘检，醉后梦神洲。莫怪心俱远，萧然自一丘。凉风生户牖，一径白云迷。草阁闻虫语，琪林见鸟栖。长谣出紫府，缓步下丹梯。遥望严城上，参横河汉低。
韩孟郁招同黄宫谕刘宪副高太守梁韩二明府暨苏梁诸公集浮丘步寅仲韵·其一
作者：李云龙
朝代：明

仙山在人境，出郭惬幽寻。花雨散瑶席，松云结暮阴。胜情欣有托，酒政雪能禁。借问三青鸟，何时有报音。
韩孟郁招同黄宫谕刘宪副高太守梁韩二明府暨苏梁诸公集浮丘步寅仲韵·其三
作者：李云龙
朝代：明

水石幽深地，风流贤主人。琴尊随处布，鱼鸟自来亲。相对但行乐，兹游当采真。柴车任投辖，今夕不须巾。
韩孟郁招同黄宫谕刘宪副高太守梁韩二明府暨苏梁诸公集浮丘步寅仲韵·其二
作者：李云龙
朝代：明

扳林窥宝井，就架检丹书。抱石白云懒，出花清磬疏。归来华表鹤，好住武陵渔。羽客瑶坛上，相携奏步虚。
韩孟郁招同黄宫谕刘宪副高太守梁韩二明府暨苏梁诸公集浮丘步寅仲韵·其五
作者：李云龙
朝代：明

凉风生户牖，一径白云迷。草阁闻虫语，琪林见鸟栖。长谣出紫府，缓步下丹梯。遥望严城上，参横河汉低。
韩孟郁招同黄宫谕刘宪副高太守梁韩二明府暨苏梁诸公集浮丘步寅仲韵·其四
作者：李云龙
朝代：明

为欢方未已，暮雨更相留。柳絮入诗料，花枝当酒筹。谈深抽秘检，醉后梦神洲。莫怪心俱远，萧然自一丘。
韩宾仲专壑山房分得春字
作者：李云龙
朝代：明

丹丘清寂与谁邻，云半三峰入望新。访道未逢餐玉客，寻仙先问住山人。烟深古木常飞雨，秋老岩花未变春。为报罗浮泉石侣，暂留非是恋红尘。
题孟郁朵云山房
作者：李云龙
朝代：明

逶迤村径带烟汀，半亩閒云一草亭。花下藜床春占月，壁间龙剑夜干星。当阶古木团青盖，绕屋苍山列翠屏。一息只今将六月，抟风何日起南溟。
题峡江楼赠林六长
作者：李云龙
朝代：明

无诸城边钓鳌客，吞尽五湖兼七泽。手招江月坐冰壶，眉宇尝浮秋水碧。自言家住在金崎，百尺高楼倚钓矶。散帙翻嫌空翠湿，开帘閒放白云飞。烟汀竹岛争回转，三点神山望中远。问津时有泛花人，唤渡遥惊隔秋犬。予亦曾营海上山，因君飞梦度江还。何日一蓑烟雨里，与君长啸采芳兰。
题徐元祥清槐居
作者：李云龙
朝代：明

土阶虫语鹤语，草阁琴声磬声。先世三槐处士，对门五柳先生。帘捲翠云朝坠，窗开绿雨晴飞。嘒嘒玄蝉秋唱，喈喈黄鸟春归。
题徐元祥清槐居·其一
作者：李云龙
朝代：明

土阶虫语鹤语，草阁琴声磬声。先世三槐处士，对门五柳先生。
题徐元祥清槐居·其二
作者：李云龙
朝代：明

帘捲翠云朝坠，窗开绿雨晴飞。嘒嘒玄蝉秋唱，喈喈黄鸟春归。
题徐氏园
作者：李云龙
朝代：明

君家好园馆，当户众山陈。问树因知世，有云难赠人。一星还着膝，三凤日相亲。不是归心切，千金愿买邻。
题朱惟四小青林
作者：李云龙
朝代：明

城上山色好，主人城下居。入门芳树合，知是白云庐。匣有龙精剑，床馀鸟迹书。时时琴酒侣，花下过篮舆。
题李伯开小像
作者：李云龙
朝代：明

玉清为老祖，金粟忆前身。垒块有正骨，嵚寄可笑人。自宜置丘壑，何事老风尘。借问渠兼汝，终然谁是真。
题柿送刘少参入贺
作者：李云龙
朝代：明

朱实临风生，有似君心赤。好从叶上书，为纪万年历。
题梁元珍修远居
作者：李云龙
朝代：明

远游非不好，归计在渔樵。家住清溪曲，门临白板桥。兰舟弄秋水，竹屋听春潮。自有烟波趣，毋烦猿鹤招。
题玉兰送刘少参入贺
作者：李云龙
朝代：明

上林佳气霭氤氲，一树琪花夜照云。锦石雕兰春似海，千秋长奉玉宸君。
题画
作者：李云龙
朝代：明

山中烟岚午未开，石桥东下水潆洄。幽人独占清溪住，卧听泉声木杪来。
题碧桃为新婚
作者：李云龙
朝代：明

风前初试白霓裳，疑在罗浮见淡妆。不似天台千万树，空将颜色媚刘郎。
题福清八景寿叶师相 其一 三山列翠
作者：李云龙
朝代：明

青鸾东归阿母老，三山飞入七闽道。瀛洲仙客骑云还，长啸山头拾瑶草。南极光芒接上台，帝师应谢赤松回。凭将池上黄金液，先上君王万寿杯。
题福清八景寿叶师相 其二 鳌顶云峰
作者：李云龙
朝代：明

巨鳌自古誇神力，首戴坤维奠八极。山无拔木海不波，九域同登安乐国。谁云弱水隔三千，载得云峰海上悬。金银宫关还谁在，铁笛时时弄紫烟。
题福清八景寿叶师相·三山列翠
作者：李云龙
朝代：明

青鸾东归阿母老，三山飞入七闽道。瀛洲仙客骑云还，长啸山头拾瑶草。南极光芒接上台，帝师应谢赤松回。凭将池上黄金液，先上君王万寿杯。巨鳌自古誇神力，首戴坤维奠八极。山无拔木海不波，九域同登安乐国。谁云弱水隔三千，载得云峰海上悬。金银宫关还谁在，铁笛时时弄紫烟。
题笑忙园
作者：李云龙
朝代：明

高僧取静万人市，大隐避世金马门。但令喧寂不逐境，市朝无地非仙源。罗侯口吐灵山云，提携两龙来海滨。钩帘端坐桃花县，一洗当年案牍尘。官斋别结烟霞局，公暇长谣倚修竹。芳草当阶漾绿云，清池开镜飘寒玉。二樵云气日氤氲，飞凫几度凌紫氛。丹砂可遂为官愿，红玉长留报主身。
题绮绚堂
作者：李云龙
朝代：明

自从混沌死，入识互为贼。飞才游想障虚空，自性茫茫收不得。丈人结习固难忘，潘生又诧锦绣场。世间饶舌米仲诏，更以绮绚名其堂。墨池春暖桃花泛，赫蹄日丽馀霞散。岂知无相即胜相，华言绮语徒为患。我从我处登兹堂，毫端隐隐发金光。诗成不解作何语，但闻舌本莲花香。
题罗右良泊如斋
作者：李云龙
朝代：明

闻学尚京子，为斋号泊如。云霞晓窗思，灯火暮钟书。经雨井虫闹，入秋庭草疏。索居君自爱，吾道在蓬庐。
题群仙拱寿图赠卢封君
作者：李云龙
朝代：明

丈人意气一何豪，自称身是卢家敖。天与宫袍不肯着，白眼坐看秋山高。西池烟煖桃初碧，青鸾使者传消息。携将五岳杖头云，戏为诸仙布瑶席。酒酣笑语鹤上人，谁知八千岁为春。偷桃之儿尚乳臭，钱悭小年何足论。
题芝园赠吴尔达通参
作者：李云龙
朝代：明

自从鼎湖龙继飞，犬羊在野鸱枭啼。银台孤臣叩阍叫，赤手欲障狂澜西。谁知时事多不偶，引疾归来卧清昼。一官宁肯易生平，两疏自堪垂不朽。鳄溪溪畔凤城西，小种芝田共鹤栖。兴到自挥流水引，诗成闲曳白云题。烟萝似幔重重结，中有寒塘照心魄。清流宛转曲通桥，芳径逶迤屡延屐。方床曲几香氤氲，扇底无复玄规尘。当门莫问锄兰手，去国已拼似叶身。琼枝青盖春风早，紫雾金光满瑶岛。采芝采芝歌且谣，安汉还凭茹芝老。
题蓼水居赠黎缜之
作者：李云龙
朝代：明

枳棘非凤楼，江湖羡龙迈。垂钓万里流，延览三山外。用以浅深妙，道与渊源会。严霜薄枫林，秋风吹荇带。娟娟翠竹净，湛湛清涟媚。隔水望佳人，临流弄烟瀣。乘桴圣者叹，蹈海豪士态。请咏濯缨歌，永持洗耳介。余亦五湖人，相期溯脩濑。
题飞节淩霄图
作者：李云龙
朝代：明

孤根本自依遥岛，翠盖苍条云浩浩。何人图此置君堂，满院绿阴寒不扫。霜皮露甲偃秋风，宛转似是双蛟龙。寒涛隐隐发虚牖，对此宛坐徂徕峰。徂徕峰高暮天紫，雾鬓烟鬟照溪水。直节贞心谁与论，羡君为人亦如此。虚堂暝色欲生云，静看此图如对君。地下凝脂倘堪采，与君长啸出风尘。
题黄与东鹪鹩园
作者：李云龙
朝代：明

花榭茅堂幽意足，清池一鉴飘寒玉。主人散帙坐前楹，飒飒轻风动疏竹。竹外高楼倚碧天，连峰如黛捲帘前。客至不知青嶂隔，人閒时引白云眠。梧桐杨柳春风早，满地绿云闲不扫。屋后啼莺傍女墙，门前芳草临官道。日暮閒亭绮席开，美人长袖送春杯。砌竹声沉玉簪折，笑看明月天边来。锦茵玉簟窗阴倒，蝴蝶飞来梦中舞。风铃漏板寂无声，鸟掠帘前杏花雨。劝君花下且安眠，枳栖雌伏亦暂然。上林一日全枝借，会见鹪鹩幽谷迁。
飞云顶观日出作
作者：李云龙
朝代：明

山云海雾寒濛濛，赤乌飞起扶桑东。长空百度金蛇战，嫦娥闭却广寒宫。海波烨烨漾火轮，翠壑青崖半欲焚。流光射入蛟龙窟，惊起蛟龙抱珠泣。仙人长啸出云端，一袖拂转黄金盘。西林溶溶露犹湿，皓鹤晒衣松上立。愿得朝朝吞光华，骑鸾飞上太清家。
驾海仙坛
作者：李云龙
朝代：明

楼船童女无消息，滔滔鱼沫吹秦月。谁将万丈黄金梁，直驾洪涛敞仙阙。鲛绡帘幕珊瑚柱，中有一人若霞举。曾驾苍虬骖白螭，飞去人间作霖雨。
鸡洲阻雨同卢一清韩孟郁赋
作者：李云龙
朝代：明

凉风动天末，水树共飕飕。海气蒸云起，潮声带雨流。雁行低远浦，渔火暗芳洲。相对空江晚，孤篷飒似秋。
麻姑峰
作者：李云龙
朝代：明

孤飘插云汉，秀色凌朝霞。安知洞府里，不有蔡经家。
黄逢一席上戏赠诸侍子二首
作者：李云龙
朝代：明

轻绡裁就碧云裾，奉拂焚香竹下居。怪底隔花呼不转，玉窗西畔检残书。慧性修能迥自怜，人前玉立故翩翩。当筵昨夜司觞政，醉杀风流李谪仙。
黄逢一席上戏赠诸侍子二首·其一
作者：李云龙
朝代：明

轻绡裁就碧云裾，奉拂焚香竹下居。怪底隔花呼不转，玉窗西畔检残书。
黄逢一席上戏赠诸侍子二首·其二
作者：李云龙
朝代：明

慧性修能迥自怜，人前玉立故翩翩。当筵昨夜司觞政，醉杀风流李谪仙。
黎有道拥丽人入幕筑别院居之戏赠
作者：李云龙
朝代：明

铃阁西偏绣柱斜，药炉诗卷伴琵琶。黄金不惜为华屋，碧玉何妨自小家。本是鸳鸯池上鸟，岂同桃李路傍花。不须戎服排门去，窥户人今隔绛纱。
龙头生
作者：李云龙
朝代：明

怒髯倒卷金鳞紫，百尺酒泉睡初起。若为头角独峥嵘，雷火夜来烧却尾。曲风动地金罍开，倒引溟渤入酒杯。豢龙主人不暇给，为生更筑糟丘台。长鲸渴骥皆辟易，绣佛几回降不得。五湖竭尽四海枯，骑君直向华胥国。玉矼云扰香涛决，卓氏垆头龙脱骨。平生偏与曲生亲，一入青州动经月。瑶池琼浆深万丈，生也蜿蜒戏其上。吹雷吸雨顷刻尽，座上玉山颓相向。神物变化不可知，壁梭匣剑曾见奇。风前一噀栾巴酒，却是西川雨下时。
桃源洞
作者：李亨
朝代：明

流水桃花出洞香，通津不用问渔郎。采芝昔有秦人隐，歌凤今无楚客狂。鹤舞霓裳供逸兴，鹿衔山果荐仙觞。也知此地堪游乐，刘阮何须到异乡。
梅花村
作者：李亨
朝代：明

向日曾游大庾岭，今朝喜到梅花村。梅花几树山下发，翠羽数声林外喧。师雄曾入黄粱梦，宋玉难招白雪魂。最是晚凉多逸兴，水寒烟淡月黄昏。
游罗浮
作者：李亨
朝代：明

二山合璧耸层霄，此日登临眼界饶。树色苍茫如罨画，泉声清亮似鸣韶。麻姑峰外琼为馆，织女河边铁作桥。未服神丹蜕凡骨，此生尘虑已都销。
游罗浮
作者：李亨
朝代：明

独上罗浮第一峰，眼前胜概浩无穷。东瀛海岛微茫外，南粤山川指顾中。采药客归仙鹤舞，烧丹人去石楼空。凭高两腋轻风起，便欲飘然访葛洪。
罗浮山
作者：李亨
朝代：明

十二芙蓉天作开，烟霞净裹翠成堆。鹿衔花向林边过，龙带云从树杪来。最爱壶中开日月，何须海上访蓬莱。翛然自觉清毛骨，直欲凌风溯上台。危峰削壁郁岧峣，贝阕珠宫隐泬寥。月映梅花来素女，风鸣松桧奏仙韶。高吟只恐惊银汉，扶醉还能度铁桥。闻道蟠桃今已熟，定应青鸟远相招。
罗浮山·其一
作者：李亨
朝代：明

十二芙蓉天作开，烟霞净裹翠成堆。鹿衔花向林边过，龙带云从树杪来。最爱壶中开日月，何须海上访蓬莱。翛然自觉清毛骨，直欲凌风溯上台。
罗浮山·其二
作者：李亨
朝代：明

危峰削壁郁岧峣，贝阕珠宫隐泬寥。月映梅花来素女，风鸣松桧奏仙韶。高吟只恐惊银汉，扶醉还能度铁桥。闻道蟠桃今已熟，定应青鸟远相招。
顺德府十二景 其一 太行叠巘
作者：李京
朝代：明
体裁：七言律诗

迎眸爽气自西来，紫翠重重次第开。不尽云霞时隐见，无穷岁月漫徘徊。此中定有桃源洞，世上何多艳滪堆。但得纸驴张果赠，太行朝去暮邢台。
顺德府十二景 其七 郡楼晚眺
作者：李京
朝代：明
体裁：七言律诗

百尺丽谯不记年，千家灯火夕阳天。登临平讶乾坤合，荡漾低看日月悬。帘捲行山来暮景，窗开陆泽起寒烟。钟声报漏仍高望，夜气苍茫北斗边。
顺德府十二景 其三 尧山圣迹
作者：李京
朝代：明
体裁：七言律诗

平原东陆结山冈，灵秀飞来接太行。日耸丰碑霄汉迥，雨收废寺碧云凉。帝尧封邑名还在，尼父停车道未荒。斗大孤城人世变，时雍非复旧陶唐。
顺德府十二景 其九 宫墙柏影
作者：李京
朝代：明
体裁：七言律诗

宫墙古柏碧森森，培植千年雨露深。泮水滋成苍秀色，芹香熏老岁寒心。讲堂照日云流砌，书阁凌空月满林。天际笙簧风细细，诸生弦诵和歌吟。
顺德府十二景 其二 大陆澄波
作者：李京
朝代：明
体裁：七言律诗

汪洋千顷势何雄，九水同归一泽中。波静天光分上下，浪翻地影失西东。鱼龙吞吐争春雨，鸟雀惊飞向晚风。明月蒹葭杨柳岸，渔舟人唱藕花丛。
顺德府十二景 其五 百泉鸳水
作者：李京
朝代：明
体裁：七言律诗

泉涌碧沙沆瀁深，净明润物作甘霖。双泓澄彻千家玉，百道流澌万亩金。日日有人耕夜月，村村无地不风林。从来疏凿归沟洫，泽被邢襄自古今。
顺德府十二景 其八 古刹春游
作者：李京
朝代：明
体裁：七言律诗

大刹开元自昔称，琳宫绀宇尚层层。此时象数终难问，旧日浮图不可登。钟阁云深龙护寺，香台地古佛留僧。新春四远人成市，柏子庭前鼠咬藤。
顺德府十二景 其六 达活龙湫
作者：李京
朝代：明
体裁：七言律诗

七十二河涵水灵，广源流伏涌郊坰。潭开五亩玻璃镜，林绕千山翡翠屏。日丽杏桃花散锦，风吹杨柳絮为萍。有时雷雨黄昏夜，惊起潜龙出野汀。
顺德府十二景 其十 雉堞荷香
作者：李京
朝代：明
体裁：七言律诗

四围杨柳绕城堤，池内荷花开放齐。露滴珍珠擎翠盖，风飘绛缟落青泥。人游洛浦情偏荡，酒载兰陵醉欲迷。玩赏流连归去晚，戍楼角动月明西。
顺德府十二景 其十一 龙冈霜月
作者：李京
朝代：明
体裁：七言律诗

郁郁葱葱五里长，城头远眺小平冈。晓风浮动黄如雾，夜月轻微淡似霜。高下居村分土聚，逶迤近郭护金汤。回旋龙脉饶形胜，北拱皇都控大荒。
顺德府十二景 其十二 檀台烟雨
作者：李京
朝代：明
体裁：七言律诗

高台原在此邢州，不见荣椽空土丘。衰草凄凄迷故址，荒林莽莽尽耕畴。淡云疏雨流霜月，穴兔栖狐卧喘牛。感激西风凭吊者，谁人能说赵成侯。
顺德府十二景 其四 鹊庙仙迹
作者：李京
朝代：明
体裁：七言律诗

巍峨宫阙已千年，劫火曾灰世几迁。古柏虽沾新雨露，残碑犹峙旧山川。人声响彻惊三月，神贶通灵落九天。安得上池明洞水，膏肓痼疾起沉痊。
南关西上小店山
作者：李人龙
朝代：明
体裁：五言律诗

晓起披残月，嵯峨履绝陉。风狂迷客路，雾重失山形。仄道愁盘曲，长川叹杳冥。幽禽啼彻处，凄切不堪听。
渔梁遇雨
作者：李仁杰
朝代：明
体裁：五言律诗

西风秋气冷，况复雨凄凄。鸟道藤萝湿，人家烟火迷。云深川谷暝，溪涨野桥低。对此堪惆怅，孤猿何处啼。
题杏花鸲鹆图
作者：李仁老
朝代：明
体裁：古风

欲雨未雨春阴垂，杏花一枝复两枝。问谁领得春消息，惟有鸲之与鹆之。
东岩石鼓和家悔庵孝廉
作者：李以贞
朝代：明

顽石都堪作警人，唤回尘梦一场春。风波道路豺狼恶，合向名山老此身。
偶吟
作者：李以贞
朝代：明

时逢离乱学樵渔，身在逃名只读书。几日沉吟门懒出，也教猿鹤见人疏。
无弦琴歌为某作
作者：李以贞
朝代：明

弹琴如赋诗，声声出心曲。心泰声和平，心愁声迫促。迫促弹来意未安，无弦还得一盘桓。若教再把柔弦续，菊也飘零酒也寒。
桃源图
作者：李以贞
朝代：明

一路桃花水，回头是战尘。飘然剌船去，领略桃花春。云际得古洞，花深知有人。人家不寥落，鸡黍共留宾。古洞白云锁，归途天一涯。翻思钓湘水，不及种桃花。碧润林间雨，红蒸屋角霞。画图时省识，吾欲放仙槎。
桃源图·其一
作者：李以贞
朝代：明
体裁：五言律诗

一路桃花水，回头是战尘。飘然刺船去，领略桃花春。云际得古洞，花深知有人。人家不寥落，鸡黍共留宾。
桃源图·其一
作者：李以贞
朝代：明

一路桃花水，回头是战尘。飘然剌船去，领略桃花春。云际得古洞，花深知有人。人家不寥落，鸡黍共留宾。
桃源图·其二
作者：李以贞
朝代：明

古洞白云锁，归途天一涯。翻思钓湘水，不及种桃花。碧润林间雨，红蒸屋角霞。画图时省识，吾欲放仙槎。
漫兴
作者：李以贞
朝代：明

儿曹朗朗读书声，少妇传梭轧轧鸣。我有会心都閟响，托将秋月一天清。
避乱
作者：李以贞
朝代：明

战尘一望已糊模，野哭千家泪已枯。且废琴书习弓剑，并将踪迹杂屠沽。神仙渔父古秦晋，流水桃花今有无。走尽关山千百里，月光依旧照人孤。
铁汉楼
作者：李以贞
朝代：明

公也昔如铁，我来思铸金。楼前古梅树，骨立冻云深。
阴那祖师手植柏
作者：李以贞
朝代：明

风霜不折参天枝，兵火难烧溜雨皮。长向莲台乞古佛，年年甘露洒慈悲。
题郑所南画兰呈家二河太史
作者：李以贞
朝代：明

黍离麦秀叹周原，憔悴兰英散澧沅。才得骚歌吊魂魄，又无王土寄愁根。弃之沙砾花无语，写向云笺泪有痕。绣槛珠帘重伫目，风流不及赵王孙。
丙申春同诸社丈北郊会张吴二将军杨武生邀酌松下晚归书事二首
作者：李以麟
朝代：明

柴门日日闭春晴，白发缘愁已乱生。闻道郊原新雨足，共寻芳径出山城。薄暮山前连袂归，浮云漠漠隐斜晖。东风十里平芜色，香雾空濛欲湿衣。
丙申春同诸社丈北郊会张吴二将军杨武生邀酌松下晚归书事二首·其一
作者：李以麟
朝代：明

柴门日日闭春晴，白发缘愁已乱生。闻道郊原新雨足，共寻芳径出山城。
丙申春同诸社丈北郊会张吴二将军杨武生邀酌松下晚归书事二首·其二
作者：李以麟
朝代：明

薄暮山前连袂归，浮云漠漠隐斜晖。东风十里平芜色，香雾空濛欲湿衣。
夜经龙兴寺
作者：李以麟
朝代：明

野寺经行处，秋风满客衣。僧残空法界，犬吠出岩扉。木落寒山静，云深古径微。踌躇清梵杳，空带月明归。
定帆亭
作者：李以麟
朝代：明

捲幔东溟阔，抛书晓月寒。松风便入梦，谁作怒涛看。
拟古
作者：李以麟
朝代：明

千金买骏马，万金饰吴钩。挂剑上马去，誓为万户侯。一登风尘路，永辞珠翠楼。谁念香闺人，夜夜徒离忧。万里萧关道，相望何漫漫。目短心苦长，清泪何时乾。日落房栊暗，风生衣袂寒。留将双鸳绮，愁绝不成看。少小谁家女，被服华且鲜。清晨扶翠辇，长夜侍华筵。朱唇动哀管，繁手弄娇弦。有时歌舞散，窈窕百花前。东邻有思妇，寂寞竟谁怜。清夜抱瑶琴，弹向青楼月。心乱不成音，哀弦半欲绝。更阑玉指寒，曲尽阶苔滑。怅然忆远人，愁心不可拨。贱妾岂无夫，其奈天一方。梦魂飞不到，万感激中肠。浴蚕溪水远，拾翠郊原长。黄昏深闭阁，暗泪洒衣裳。私心在何许，日夕思时康。
拟古·其一
作者：李以麟
朝代：明

千金买骏马，万金饰吴钩。挂剑上马去，誓为万户侯。一登风尘路，永辞珠翠楼。谁念香闺人，夜夜徒离忧。
拟古·其三
作者：李以麟
朝代：明

少小谁家女，被服华且鲜。清晨扶翠辇，长夜侍华筵。朱唇动哀管，繁手弄娇弦。有时歌舞散，窈窕百花前。东邻有思妇，寂寞竟谁怜。
拟古·其二
作者：李以麟
朝代：明

万里萧关道，相望何漫漫。目短心苦长，清泪何时乾。日落房栊暗，风生衣袂寒。留将双鸳绮，愁绝不成看。
拟古·其五
作者：李以麟
朝代：明

贱妾岂无夫，其奈天一方。梦魂飞不到，万感激中肠。浴蚕溪水远，拾翠郊原长。黄昏深闭阁，暗泪洒衣裳。私心在何许，日夕思时康。
拟古·其四
作者：李以麟
朝代：明

清夜抱瑶琴，弹向青楼月。心乱不成音，哀弦半欲绝。更阑玉指寒，曲尽阶苔滑。怅然忆远人，愁心不可拨。
春晚
作者：李以麟
朝代：明

晨兴长意佳，独坐开半扉。池塘澹不流，轻燕帖水飞。青阳醉万物，随地生光辉。云飞与川驰，何处不生机。安得浴沂者，浩歌以同归。
梅花下有怀水石邓山人
作者：李以麟
朝代：明

钟鸣山院深，野静烟光阔。北风昨夜寒，吹落瑶台雪。怀人隔海滨，岁暮音书绝。梦破罗浮春，坐惜枝头月。
游厓山上袁明府萧老师
作者：李以麟
朝代：明

我昔怀厓山，山深不可求。鳄湖一以眺，远水空悠悠。感此生梦寐，岁华已十周。兹行惬夙怀，况得及春游。东风吹征衣，新水摇轻舟。倏忽两崖间，四顾郁绸缪。日落长烟空，宕桨湖中洲。怒流激风雨，一夜生寒秋。鸡鸣揽衣起，毒雾散平畴。乱石如人立，遥天蹴浪浮。舍舟沿小港，一径入松楸。巍峨新庙宇，寥寂旧山邱。景物纷在眼，半带前朝愁。弱萝故袅袅，蜚鸟亦啾啾。百年夷夏心，凄恻欲谁留。回首烟霏外，慷慨席中流。赤日腾扶桑，万里阴霾收。把酒飏归航，且听渔人讴。
滘头看山同邓吉夫曾明吾梁伯静舟中
作者：李以麟
朝代：明

滘外长风散晚霞，孤舟维向渡头沙。海门淡月潮初入，篷底残尊烛半斜。路接渔樵闻夜语，岸回霜露带寒花。开帘指点看牛女，漫说银河八月槎。
病中秋夜
作者：李以麟
朝代：明

卧病茅檐下，秋风一夜清。离心生雁影，商意入蝉声。岁月时将暮，关河露欲凝。无情江上月，故故傍人明。
閒居杂咏六首
作者：李以麟
朝代：明

南海沧波远，清时宝剑閒。醉残三日雨，兴入万重山。天地长留句，风云助笑颜。梦回溪上月，犹似照柴关。几日孤城雨，青山忽又春。风花聊此座，云水自閒人。开户泉光入，钩帘草色新。浮生浑得醉，犹得任吾真。役役供人事，悠悠见物情。百年飞鸟过，万虑野云生。时节惊残梦，江山笑短檠。古今聊感慨，吾道欲何成。隐几断来客，幽居事事慵。药炉空火候，琴匣半尘封。世路何多梗，生涯亦转蓬。百年忧国计，时复问年丰。凉气动疏竹，萧萧一雨过。经纶几杯酒，岁月半钓蓑。病向閒中积，愁翻醉后多。交游总离索，无计问松萝。小雨初晴后，閒居兴倍深。浮云开野望，新水净尘襟。日落渔樵语，山空鸟雀吟。倚阑聊自适，谁识此时心。
閒居杂咏六首·其一
作者：李以麟
朝代：明

南海沧波远，清时宝剑閒。醉残三日雨，兴入万重山。天地长留句，风云助笑颜。梦回溪上月，犹似照柴关。
閒居杂咏六首·其三
作者：李以麟
朝代：明

役役供人事，悠悠见物情。百年飞鸟过，万虑野云生。时节惊残梦，江山笑短檠。古今聊感慨，吾道欲何成。
閒居杂咏六首·其二
作者：李以麟
朝代：明

几日孤城雨，青山忽又春。风花聊此座，云水自閒人。开户泉光入，钩帘草色新。浮生浑得醉，犹得任吾真。
閒居杂咏六首·其五
作者：李以麟
朝代：明

凉气动疏竹，萧萧一雨过。经纶几杯酒，岁月半钓蓑。病向閒中积，愁翻醉后多。交游总离索，无计问松萝。
閒居杂咏六首·其六
作者：李以麟
朝代：明

小雨初晴后，閒居兴倍深。浮云开野望，新水净尘襟。日落渔樵语，山空鸟雀吟。倚阑聊自适，谁识此时心。
閒居杂咏六首·其四
作者：李以麟
朝代：明

隐几断来客，幽居事事慵。药炉空火候，琴匣半尘封。世路何多梗，生涯亦转蓬。百年忧国计，时复问年丰。
云岳尊先生升任苍梧诗以言别
作者：李以龙
朝代：明

北风吹雨过苍梧，春色黄云定有无。天远离心何处著，江门秋夜月同孤。
吊厓二首
作者：李以龙
朝代：明

澶渊未了百年计，锁钥空教虏使疑。和议已成宋故事，出师无复汉威仪。云深落月金牌愤，江驻信潮铁锁悲。留得乾坤正气在，长风吹雨洗残碑。南北河山入战图，中原戎马失皇都。海门日月有千古，晋国衣冠惟五胡。渺渺翠华游岛屿，萋萋青冢落蘼芜。黍离歌罢还祠庙，拭眼江门看大书。
吊厓二首·其一
作者：李以龙
朝代：明

澶渊未了百年计，锁钥空教虏使疑。和议已成宋故事，出师无复汉威仪。云深落月金牌愤，江驻信潮铁锁悲。留得乾坤正气在，长风吹雨洗残碑。
吊厓二首·其二
作者：李以龙
朝代：明

南北河山入战图，中原戎马失皇都。海门日月有千古，晋国衣冠惟五胡。渺渺翠华游岛屿，萋萋青冢落蘼芜。黍离歌罢还祠庙，拭眼江门看大书。
嘉会楼三首
作者：李以龙
朝代：明

飞阁层空坐榻深，百年拄杖此登临。江门秋水来天地，庐阜春云自古今。鱼鸟忽惊今日意，江山空忆往年心。不堪吟罢更回首，满眼风尘半夕阴。少年曾作江门游，百尺楼高望隔洲。一病移时空有梦，十年回首又登楼。山光水色凝秋思，野树荒台起暮愁。谁剪榛芜开塞路，梅花明月旧矶头。日出东南万里明，高台遥指白云生。漫随古道寻花柳，肯向时人说姓名。残碣旧诗犹有迹，沧波烟艇已忘情。却怜扰扰浮生梦，欲向先生问八溟。
嘉会楼三首·其一
作者：李以龙
朝代：明

飞阁层空坐榻深，百年拄杖此登临。江门秋水来天地，庐阜春云自古今。鱼鸟忽惊今日意，江山空忆往年心。不堪吟罢更回首，满眼风尘半夕阴。
嘉会楼三首·其三
作者：李以龙
朝代：明

日出东南万里明，高台遥指白云生。漫随古道寻花柳，肯向时人说姓名。残碣旧诗犹有迹，沧波烟艇已忘情。却怜扰扰浮生梦，欲向先生问八溟。
嘉会楼三首·其二
作者：李以龙
朝代：明

少年曾作江门游，百尺楼高望隔洲。一病移时空有梦，十年回首又登楼。山光水色凝秋思，野树荒台起暮愁。谁剪榛芜开塞路，梅花明月旧矶头。
圭峰登高二首
作者：李以龙
朝代：明

扳缘石径上云层，数十年来又一登。涧水松风浑落莫，玉台空忆旧时僧。重阳抱病起登高，暂倚危阑醉浊醪。半夜浮生閒未了，欲随山月卧蓬蒿。
圭峰登高二首·其一
作者：李以龙
朝代：明

扳缘石径上云层，数十年来又一登。涧水松风浑落莫，玉台空忆旧时僧。
圭峰登高二首·其二
作者：李以龙
朝代：明

重阳抱病起登高，暂倚危阑醉浊醪。半夜浮生閒未了，欲随山月卧蓬蒿。
圭峰题李真人岩
作者：李以龙
朝代：明

兰若烟霞访旧踪，岩头秋草礼坛空。真人欲觅知何处，犹忆安期望海东。
夏夜不寐
作者：李以龙
朝代：明

暑气晚来收，空斋夜景幽。蝉鸣高木叶，船渡远江流。月色窗疑曙，风声枕似秋。不眠思旧侣，心折此淹留。
寒夜
作者：李以龙
朝代：明

时节小寒过，林塘细雨来。不眠知夜永，多病惜春回。衰骨频欹枕，愁肠不遣杯。邻鸡无意绪，钟漏递相催。
将北上次白沙先生韵
作者：李以龙
朝代：明

花满溪头水满陂，林亭深处日华迟。秋根自老便高枕，岭树回春正北枝。魏阙忽惊沧海梦，柴门终与白云期。明良千古凭谁计，尧舜巢由亦此时。
张太傅
作者：李以龙
朝代：明

鲁连初蹈海，唐帝犹在房。中流空有楫，夕浪已无航。华夏千篙水，兴亡一瓣香。乾坤信翻覆，终古任纲常。
文丞相
作者：李以龙
朝代：明

风雨终朝恶，山河万里空。有歌遗激烈，无地失英雄。不作归来赋，空怀方外踪。燕台千载泪，日落海门东。
旅夜书怀二首
作者：李以龙
朝代：明

悄悄人初寂，迢迢夜未央。秋声惟野树，月影自寒塘。归路纡情远，旧游入梦长。故园有丛菊，花发似重阳。乘月坐江干，幽思转夜阑。丹心犹魏阙，清梦祇家山。迟暮身多病，萧条路更难。归来趺坐处，夜气满松关。
旅夜书怀二首·其一
作者：李以龙
朝代：明

悄悄人初寂，迢迢夜未央。秋声惟野树，月影自寒塘。归路纡情远，旧游入梦长。故园有丛菊，花发似重阳。
旅夜书怀二首·其二
作者：李以龙
朝代：明

乘月坐江干，幽思转夜阑。丹心犹魏阙，清梦祇家山。迟暮身多病，萧条路更难。归来趺坐处，夜气满松关。
杨太后
作者：李以龙
朝代：明

间关为赵忍，社稷与身沉。母子当年义，华夷万古心。厓门秋雨过，湘水暮云深。风落鱼龙夜，依然有鼓琴。
江浦吟追次林南川韵二首
作者：李以龙
朝代：明

乾坤风月定山佳，诗到江门是一家。南海沧波谁钓濑，东吴明月又梅花。白云影静千江水，碧玉秋连万树霞。两地神交浑梦寐，倚阑吟望几回斜。云閒水淡更清佳，万古风流是此家。那得春风坐明月，漫寻流水问桃花。青牛已去关门路，紫气空残嶂外霞。目断闭门长坐处，微茫江上数峰斜。
江浦吟追次林南川韵二首·其一
作者：李以龙
朝代：明

乾坤风月定山佳，诗到江门是一家。南海沧波谁钓濑，东吴明月又梅花。白云影静千江水，碧玉秋连万树霞。两地神交浑梦寐，倚阑吟望几回斜。
江浦吟追次林南川韵二首·其二
作者：李以龙
朝代：明

云閒水淡更清佳，万古风流是此家。那得春风坐明月，漫寻流水问桃花。青牛已去关门路，紫气空残嶂外霞。目断闭门长坐处，微茫江上数峰斜。
舟次沙头
作者：李以龙
朝代：明

绕径溪流曲，乘潮舟子轻。野花迎槛白，汀竹乱帆青。寺杳半空落，村连一带横。可怜秋夜月，犹自鼓鼙声。
重阳雨坐有怀圭峰登高
作者：李以龙
朝代：明

望望玉台秋可怜，登高心事转悽然。黄花牢落东篱晚，细雨霏微九日天。杳杳秋空遥度雁，依依海树半浮烟。胜游回首今如梦，坐对山灵忆往年。
陆丞相
作者：李以龙
朝代：明

相国丹心破，扶天只手孤。行朝犹正笏，大学有吁谟。鱼腹星辰冷，龙髯海日枯。两厓有奇石，端合为公模。
雷电山萧庄二节妇墓
作者：李以龙
朝代：明

步上大云巅，徘徊盻雷电。青草翳寒原，累累二坟见。移步抚残碑，浩歌泪如溅。吁嗟节义肠，生死那能变。彼凶者何人，淫欲肆沉湎。残贼灭天性，刚贞逾百炼。恶业竟芟荑，芳名流畿甸。乾坤茂宰心，纲常为谁振。
西皋词
作者：李仲训
朝代：明
体裁：六言诗

流水小桥杨柳，短墙深巷桃花。鱼子晴生墨沼，莺声暖隔窗纱。
西皋词
作者：李仲训
朝代：明
体裁：六言诗

酒熟黄鸡肥后，月圆丹桂香时。谁道先生无事，半醒半醉题诗。
惜分飞·握扇美人图
作者：李伊玉
朝代：明

花雨缤纷迷小院，莲步踏残香片。粉汗摇纨扇，轻纱微露黄金钏。夕照山横天一线，水影分光上面。锦带随风缠，钗斜为逐双飞燕。
岳麓
作者：李伟
朝代：明
体裁：古风

江南得春早，二月已可扇。维舟就林樾，杖策瞰危巘。峰回岸容改，路匝山腰转。寻幽得深径，稍适遂忘倦。儒宫迥清肃，环堵抱山院。向来讲道地，遽尔经斗战。断荒出遗址，构木耸层殿。开门俎豆陈，酒薄时再奠。金声绝遗响，吾道仅一线。巍冠敦朴在，尚手不释卷。陈公早知道，壮志钢百鍊。嗟予亦何幸，谬接金闺彦。过眼无相亲，抱璞羞自献。徜徉趋圣域，感慨清泪溅。圆凿受方枘，初心本无辨。强颜甘褦襶，忍辱徒唾面。登堂坐未暖，驹阴似过箭。嗒然仰天呼，物态从万变。黏枯蜗壳痴，得隽蛇龙健。归来登吾舟，长江净如练。
代答
作者：李伯葵
朝代：明
体裁：古风

唯茑与女萝，施于松柏枝。虽云异根植，性合终不移。托身在君室，容德实我仪。琴瑟日在禦，宴乐及良时。方兹驾言迈，遄车载驱驰。岂无室家念，君命安可违。握手一长叹，泪尽情凄洏。起视明星烂，杳杳夜何其！绸缪结衷曲，岂复在斯须。风尘遍京洛，勿使素衣缁。委身殉国恩，功成复来归。妾守茕独志，愿保终惠期。莫以容华晚，恩爱爰色衰。采葑及下体，式副君子诗。
拟顾彦先赠妇
作者：李伯葵
朝代：明
体裁：古风

人生有离合，日月有弦晦。岂为百年间，如何长欢会？与子相遇来，私情托中馈。既感《殷雷》篇，复陈《鸡鸣》戒。倾耳聆德音，礼章素攸佩。于兹远行役，结缨奉王事。沈欢变忧戚，哀郁伤五内。吴越既阻修，伊洛互萦带。漫漫云山侧，杳杳川梁外。絺绤凄以风，轩车展其盖。离思云滞淫，谁能不悲慨！于役有归期，芳年恐难待。
江行有怀
作者：李佸
朝代：明

醉起意不尽，江边寻杜蘅。折来何所寄，游子在西京。一别三春晚，穷年百虑生。日斜空怅望，一水隔盈盈。
送李山人赴赵府兼寄谢茂秦
作者：李佸
朝代：明

俱是淮王客，高攀桂树丛。朱门投赵璧，绿酒醉春风。雁尽江花老，人归海月空。离情兼别意，邺下白头翁。
桃川
作者：李侨
朝代：明
体裁：五言律诗

洞隐参差树，花留曲曲溪。丹台春卧鹿，翠壑午啼鸡。宿鸟悬松黯，閒云压竹低。秦人如可访，余亦欲岩栖。
题莫状元祠
作者：李信
朝代：明

判开混沌觉斯人，万古龙门上苑春。踪迹当年虽已往，一番桃浪今犹新。
峡山
作者：李僖
朝代：明

幽栖邻旧国，野寺倚云山。但觉星辰近，况多鸥鹭闲。殿馀兴废外，心定有无间。实抱何生兴，空惭老子关。
雨怀
作者：李儒烈
朝代：明
体裁：古风

水影随波动，大浸欲稽天。前丘两树花，带雨空自妍。忽忽垂玉箸，悠悠抚青编。闷怀谁与排，临酒徒茫然。
渡蚁桥
作者：李元
朝代：明
体裁：五言绝句

渡蚁本无求，状元亦偶尔。所贵君子心，爱物当如此。
登黄鹤楼
作者：李元
朝代：明
体裁：五言律诗

黄鹤仙人去，清风使节来。百年此高会，一笑且深杯。山远天开画，江空地走雷。豪吟兴无尽，灯火夜方回。
留都偕同年游宏济寺迟王任庵不至
作者：李元弼
朝代：明

閒来结驷扣禅扉，才到江头重振衣。为爱高僧花径扫，却怜王子剡舟迟。千峰落木凌空下，万壑晴云入望飞。倦倚危栏遥极目，可堪羁思正依依。
留都寄答王兰洲
作者：李元弼
朝代：明

娟娟凉月匝庭隅，数点疏星乍有无。尘案自惭盈玉律，空亭谁共倒金壶。诗传白雪飞纨扇，门对青山列画图。回首岭南烟树隔，一冠长欲挂洪都。
山中秋夜
作者：李元昭
朝代：明

万壑秋潭静，千岩夜色新。山中花作妓，海上月为宾。酒泛丹丘桂，羹传碧涧莼。暖云凝石榻，高卧傍南宸。
新昌莲峰吕山人夜携鱼酒过访丘中因有此作
作者：李元昭
朝代：明

日入林壑晦，乳犬吠檐隙。下榻爇兰膏，邂逅沧浪客。菰条贯溪鲂，瓦瓶挈村醳。傲睨不作礼，苍霞飘短掖。班坐肆吟笑，河汉倚寒席。墟落交广风，松篁自相戛。优游尘外怀，秉此杯中适。第觉五情爽，冥然会玄默。
春雨闲居
作者：李元昭
朝代：明

帘幕阴将放，图书润未收。水埋高渚脊，云透远峰头。绿重草容悦，红轻花态愁。闲居对妻子，燕笑抚茶瓯。
楼卧寄滨上人
作者：李元昭
朝代：明

肥遁偏宜林壑幽，梦魂常在阆风游。白生窗里星河晓，红落阶前木叶秋。仆懒祇堪操药灶，儿闲时得荐茶瓯。浮云不薄清虚客，终日相从卧石楼。
结袜子
作者：李元昭
朝代：明

世态人情薄如纸，平原倏忽风波起。那知筵上绝缨客，匹马横戈为君死。
过吴判官村居
作者：李元昭
朝代：明

残虹明远浦，片雨洗平畴。户敞从云度，阶空任水流。醉因花影劝，欢为鸟声留。日暮浑忘返，高眠傍斗牛。
送周虚岩归吴门
作者：李元昭
朝代：明

返棹岁将晏，离亭酒亦深。岛云寒没影，江日冻生阴。莫惜飘蓬迹，应伤折柳心。丘中谁共调，徒自理鸣琴。
江上望采石怀李白
作者：李元畅
朝代：明

挂席扬子津，东望见采石。千尺金芙蓉，俯瞰蛟龙宅。落日摇青苍，媚我远行客。忆昔谪仙人，矶头坐寒碧。只身傲千古，两眼空八极。笔夺楚山雄，觞飞吴月白。霞光堕宫锦，鲸游喷潮汐。姑水化为醪，三山持作核。客泪寄西风，洒君祠下柏。
观山寺
作者：李元畅
朝代：明

苏门不可到，鸾啸学孙登。急雨扶秋色，孤云伴定僧。竹房全凿翠，茶鼎半烧藤。礼罢诸天黑，归途影佛镫。
阙题
作者：李元畅
朝代：明

玉峡疑纵鬼斧擘，中藏鹫峰三万级。攀跻十步五步生，顿地何能避燥湿。咽渴唇焦尚未穷，半腰已出天地笼。翩翩自谓凌绝顶，仰望犹觉连高空。一道飞泉开杳霭，下冲涧谷穿藤葛。山僧斜引入茶铛，时有惊涛响木末。老松抱石纷相迎，旁翳不测之深坑。直干排风虎豹啸，高枝屈铁虬龙撑。夹路筼筜如栉密，昔年曾入轩辕律。节里犹藏二帝魂，寒声向人每萧瑟。石壁萧条霾苍烟，芒鞋翻愁不可前。行行忽尽最高处，却怪天上有平地。冠峰特耸金仙阙，海蜃何年吹雾结。僧贫地险客来稀，佛大寥寥自生灭。乱岭支附若赘瘤，翠屏晚对欲点头。峡水横拖锡杖白，贾船细作木杯浮。山静昼闻猿狖哭，窗空夜有斗牛宿。犀潭锁断气犹黄，狮子封苔汗长绿。琳宫无数点山阿，俯览不异屯蜂窝。钟鼓沉沉隐窟室，炉烟袅袅杂烟萝。青眼抱琴者谁子，披襟一奏高山里。千溪流水寂无声，万壑浮云飞不起。忽闻玉佩声珊珊，三仙尽下云旗幡。口中谱出飞龙引，坐命之子一再弹。须臾饮客□天酒，佐之瑶琨碧莲藕。胡麻饭带玉田砂，雀舌龙团无不有。相将出山日已倒，复踏葛洪亭上草。断碣模糊不堪读，落花满地无人扫。岂自山灵秘幽胜，不教词客迹凌竞。三仙长揖闭玄关，欲向何人叩上乘。
望江东
作者：李元组
朝代：明

一幅春光明更美，莺满院，啼花碎。飞絮落红相点缀，人立在、秋千背。长思短忆供憔悴，算只有、花前泪。已将心事随流水，阑干下、金钗坠。
墨池书院
作者：李元若
朝代：明

闻说名家有墨池，喜今开对笔山奇。撑云倒影池塘里，错疑前峰洗笔时。
吊熊将军
作者：李元表
朝代：明

寂寞花溪路，遗场客独来。驰驱频洒泪，怅望忽登台。日落千峰暮，天空万壑哀。平生忆古意，为尔重迟回。
过茅溪怀罗浮祁先生
作者：李元表
朝代：明

忆昔同君此并壶，君忘吾忍对江湖。扁舟独洒空山泪，永夜重临片月孤。入袖烟霞晴欲把，避人涛浪暮堪呼。无由起汝悲歌饮，遮莫村醪懒自沽。
冬夜
作者：李元阳
朝代：明
体裁：古风

漫漫冬夜长，荧荧孤烛光。山人自无寐，况栖修竹房。修竹夜淅沥，萧洒吟寒螀。朗月照户庭，鸣泉归故塘。别叶弃寒风，馀芳委严霜。东壁正中昏，振衣起徬徨。徬徨岂有他，望道吁升堂。悠悠岁云暮，遐哉犹面墙。寸阴与弹指，久近不可量。千古在须臾，安得不悲伤。
同诸人渡榆水上鸡足山顶
作者：李元阳
朝代：明
体裁：古风

乘兴访名山，发棹榆河涘。兰舠乱碧波，跃浪看鳣鲔。兔目青官槐，已到东山趾。舍舟理轻策，马足随云起。长薄带斜阳，夭乔郁如绮。岑岫相盘旋，岩壑互填委。石气何凄凄，冷艳纷红紫。既历九重岩，亦饮曹溪水。突见华首门，下拜斯为美。古松千尺强，马远画中似。老桧如建纛，半被雷烧死。排空罗汉壁，嵌洞援藤藟。杨黼栖真处，岩倾不可履。直北豹林幽，中有隐君子。九鼓石如铁，陨星何代始。掘山得断碑，土深三尺底。上有蠡篆文，依稀识壬癸。天王托马蹄，此句难为理。吁嗟大化中，陵谷互成毁。跻步迦叶祠，僧堂聊徙倚。大顶上青霄，双眸千万里。西去尽天竺，旁观穷地纪。宇宙无终毕，浩歌吾老矣。
感通寺
作者：李元阳
朝代：明
体裁：七言绝句

渺渺寒山独自游，松青云白却相留。一声长□知何处，吟落江门一派秋。
渡兰沧江
作者：李元阳
朝代：明
体裁：七言绝句

兰津江水迥无涯，万里云横不见家。病里偶然舒倦眼，满山开遍野桃花。
石门山行
作者：李元阳
朝代：明
体裁：古风

石门倚天千仞青，花源岩夹春冥冥。芝墙瑶洞杳莫测，羽衣金节藏仙灵。仙人乘鸾从此去，石屏千年永不扃。上有五城之绛阙，雨旸祈报称明馨。我来窥门入不得，遥寻石磴迂游軿。须臾得到洞天上，拜谒虚皇礼列星。万丈铁岩无尺土，溜泉直落声丁丁。青冥下视不见底，白昼倏忽生雷霆。绿潭翠壑有龙卧，岩房石室穿鼯鼪。白鹇紫燕自娇好，奇花秀木何�婷。天生石槽酿碧水，盥沐静者谭黄庭。援藟扪萝兴未极，五梯回首十梯停。登高纵观日已夕，玉笋三峰破天碧。白云千顷尽遮山，不见人间尘土迹。便当从此访蓬瀛，手接浮丘醉金液。
石门山行
作者：李元阳
朝代：明
体裁：古风

石门倚天千仞青，花源崖夹春冥冥。芝墙瑶洞杳莫测，羽衣金节藏仙灵。仙人乘鸾从此去，石扉千年永不扃。上有五城之绛阙，雨旸祈报称明馨。我来窥门入不得，遥寻石磴迂游軿。须臾到得洞天上，拜谒虚皇礼列星。万丈铁崖无尺土，溜泉直落声丁丁。清冥下视不见底，白昼倏忽生雷霆。绿潭翠壑有龙卧，岩房石室穿鼯鼪。白鹇紫燕自娇好，奇花秀木何�婷。天生石槽酿碧水，盥沐静者谈黄庭。援藟扪萝兴未极，五梯回首十梯停。登高纵观日已夕，玉笋三峰破天碧。白云千顷尽遮山，不见人间尘土迹。便当从此访蓬瀛，手接浮丘醉金液。
丑奴儿令·和雨后听琴
作者：李元鼎
朝代：明
体裁：词

稀疏红翠檐前滴，叶上珠圆。墙外声喧。爱听新凉起乱蝉。逃名疑在青山麓，受用凉天。一曲游仙。拨碎西风指上弦。
临江仙·和题海昌词本
作者：李元鼎
朝代：明
体裁：词

闻到碧窗针线暇，诗简风月勾消。何当刀尺枉琼瑶。梦魂飞不到，泪逐雨丝飘。苏蕙文君俱退步，茂漪书阁藏娇。柔情不断似柔条。恍听云外响，雁影度虚寥。
五夜余澹心涂次尾及同乡诸兄招饮河房时大雨如注经宵不歇醉归走笔记之
作者：李元鼎
朝代：明
体裁：五言律诗

插艾怜时序，衔杯共友朋。可堪今夜雨，偏妒一年镫。舫静歌声邈，波喧岸影增。天涯萍聚处，痛饮记吾曾。
减字木兰花·和远山有和原韵
作者：李元鼎
朝代：明
体裁：词

雨朝晴暮。艳似芙蓉花上露。墨沈难受。一派秋声纸上幽。倩他传语，应识霜砧往来处。曲径萧萧。不定杨花随地飘。
千秋岁·和雪霁
作者：李元鼎
朝代：明
体裁：词

游丝粘砌。渐觉清光媚。钟欲断，云初起。轻寒馀雪悄，茗战垆烟沸。还问取，从来万事无如醉。有个闲风味。归棹随江水。听说罢，情难已。池边芳草绿，帘外莺声碎。宜去也，花开花落谁容易。
南乡子·和远山思亲
作者：李元鼎
朝代：明
体裁：词

滴滴数更筹。雨打芭蕉声未收。遥忆尊亲思觌面，悠悠。万叠云山万叠愁。赖有凤凰俦。魂绕庭闱悔远游。舞彩班舆知甚日，堪忧。白发龙钟独倚楼。
南歌子 其一 和秋宵寓沧浪亭闻捷四首
作者：李元鼎
朝代：明
体裁：词

南国音书断，愁来欲问谁。可堪救赵信陵椎。风波无定，听罢又还疑。思发寻源棹，仍攒入社眉。闲亭寥落夕阳迟。赢得微酣香阁、对吟诗。
南歌子 其三 和秋宵寓沧浪亭闻捷四首
作者：李元鼎
朝代：明
体裁：词

树色樯间翠，波光鸟外明。忽闻鼓角动旗旌。道是楼船下濑，趁秋深。蜃事空传檄，天河欲洗兵。蛩声断续耳边倾。伫听铙歌千里，暮云平。
南歌子 其二 和秋宵寓沧浪亭闻捷四首
作者：李元鼎
朝代：明
体裁：词

烽火连南北，嫖姚将是谁。戟门飨士费牛椎。王师过后，鹅鸭乱猜疑。黾鼓翻银浪，砧声锁翠眉。飞舸犹恨会兵迟。看取秋清明月朗，捷来时。
南歌子 其四 和秋宵寓沧浪亭闻捷四首
作者：李元鼎
朝代：明
体裁：词

兔魄方滋露，蟾光独夜明。帘纤细雨湿霓旌。何事寒官寂寞，锁高深。吹彻烦弦管，澄鲜赖甲兵。凯歌风送斗斜倾。为看清辉依旧，海氛平。
卜算子·儿裕购小棋与母对奕云：“以马敌将。”远山喜而有作，因步原韵
作者：李元鼎
朝代：明
体裁：词

骥子与龙媒，胜我驽天马。切莫痴顽似阿翁，便是佳儿也。当日梦飞熊，始信璋非瓦。愿汝聪明读父书，出马应誇者。
双调望江南·和南归期虎丘观月
作者：李元鼎
朝代：明
体裁：词

因甚事，携手又重分。淮水潭深迷夜雨，吴江枫落冷秋汀。客里怕闻砧。忙发棹，咫尺隔归程。鹢首风清寒漏角，虎丘凉月趁游人。把酒话鸥盟。
同邑有友人过访寓舍授以二诗依韵答之
作者：李元鼎
朝代：明

栖托湖漘鸟梦迟，且因文酒共支颐。蟫慵墨沈餐鸡蹠，蛛隐荷衫傲鹿皮。戎马歌残孤剑在，风霜字挟一筇随。山中甲子余空老，惭说柴桑纪义熙。时艰未易赋岩阿，采采芙蓉覆短蓑。话到家山稽客远，帆吹桑海故人过。潭深钴鉧啼元豹，月落潇湘冷翠蛾。望望枌榆堪结社，扁舟何日醉烟萝。
同邑有友人过访寓舍授以二诗依韵答之·其一
作者：李元鼎
朝代：明
体裁：七言律诗

栖托湖漘鸟梦迟，且因文酒共支颐。蟫慵墨沈餐鸡蹠，蛛隐荷衫傲鹿皮。戎马歌残孤剑在，风霜字挟一筇随。山中甲子余空老，惭说柴桑纪义熙。
同邑有友人过访寓舍授以二诗依韵答之·其二
作者：李元鼎
朝代：明

时艰未易赋岩阿，采采芙蓉覆短蓑。话到家山稽客远，帆吹桑海故人过。潭深钴鉧啼元豹，月落潇湘冷翠蛾。望望枌榆堪结社，扁舟何日醉烟萝。
同邑有友人过访寓舍授以二诗依韵答之·其二
作者：李元鼎
朝代：明
体裁：七言律诗

时艰未易赋岩阿，采采芙蓉覆短蓑。话到家山稽客远，帆吹桑海故人过。潭深钴鉧啼玄豹，月落潇湘冷翠蛾。望望枌榆堪结社，扁舟何日醉烟萝。
和王铁山少司空
作者：李元鼎
朝代：明
体裁：七言律诗

长堤漠漠散荒烟，满路寒鸦噪野田。世事波涛舟楫外，中原涕泪酒杯前。关河梦断残归鹤，霄汉星回冷丽娟。何处笳音催晚角，牙旗猎猎水云边。
如梦令 其一 和泛舟二首
作者：李元鼎
朝代：明
体裁：词

梦到浔阳九派。依旧云山遮碍。浪阔雁鸿遥，堪笑燃犀照怪。欸乃。欸乃。夜夜船空月载。
如梦令 其二 和泛舟二首
作者：李元鼎
朝代：明
体裁：词

咄咄向空书怪。诗了还添酒债。朝暮看云烟，过眼皆成身外。知戒。知戒。劳逸惟凭大块。
如梦令·和怀归
作者：李元鼎
朝代：明
体裁：词

庭苑晓风吹透。正是明月时候。行过碧阑干，一带绿波常皱。消瘦。消瘦。那得容颜如旧。
定风波·和书屏
作者：李元鼎
朝代：明
体裁：词

把酒花前乐事多。世间能得认真么。金盏几倾凭燕赏。堪想。关情莫惜醉颜酡。秉烛屏间弦管乱。试看。湘帘微隔夜如何。檀板轻敲香篆袅。缥缈。閒庭一曲。奏新歌。
御街行·和九日
作者：李元鼎
朝代：明
体裁：词

霜钟晓角动晴寒。林叶响珊珊。满城尽道登高去，幸喜雨歇云开。佳人纨扇，王孙芳草，促我鬓毛斑。携将屐齿踏层峦。兴到恐忘还。一声听归鸿度也，漫说水剩山残。关河旷远，黄花紫蟹，且放酒杯宽。
捣练子·和晓看春色
作者：李元鼎
朝代：明
体裁：词

妆乍洗，露芳容。杨柳腰轻不耐风。遥望桥西桃李色，一江春水驾双虹。
捣练子·和晚眺秋汀
作者：李元鼎
朝代：明
体裁：词

檐雨滴，岫云浓。溶溶碧水映愁容。底事芙蓉羞不解，满头钗钿怨飞蓬。
有客
作者：李元鼎
朝代：明
体裁：五言律诗

有客谈遗事，殷勤问往年。情飞沧海外，泪落夜镫前。荒塞闻鹦鹉，空山泣杜鹃。一尊聊取醉，身世总茫然。
次流河大风
作者：李元鼎
朝代：明
体裁：七言律诗

饱历风涛万虑休，惊飙奚事拍河流。气嘘鹜蜃千帆乱，波撼鱼龙一叶浮。扫尽落花空舞院，何来细雨问灵湫。终宵数起难成寐，不待莼鲈忆故丘。
法驾导引 其一 暮冬，送裕儿公车过秦淮，和远山见怀原韵二首
作者：李元鼎
朝代：明
体裁：词

杨帆转，杨帆转，得句共谁拈。风雪只堪游客醉，江湖惟有年岁添。频频吉兆占。
法驾导引 其二 暮冬，送裕儿公车过秦淮，和远山见怀原韵二首
作者：李元鼎
朝代：明
体裁：词

垂杨柳，垂杨柳，莫漫系归船。绣户香生莺唤枕，玉阶浪暖马嘶鞭。夜梦几回旋。
浪淘沙·和七夕纳凉闻琴
作者：李元鼎
朝代：明
体裁：词

新浴罢梳妆。小坐閒房。冷风吹透紫罗裳。何处琴清惊客梦，东壁西厢。指下暗生香。悠远飘扬。多情天上有牛郎。月下鹊桥仙子渡，准拟双双。
清平乐
作者：李元鼎
朝代：明
体裁：词

风飘韵吐。柳种陶君五。漏曳春光倩雪补。犹杂些儿旧雨。深山已断樵苏。荒城且足欢娱。酒盏闲斟新酝，天边任落飞凫。
清平乐·和元日试笔
作者：李元鼎
朝代：明
体裁：词

银釭焰吐。照彻梅妆五。夜半忽惊天欲语。做出风风雨雨。朝来品汇扶苏。韶光渐渐堪娱。乍溢笔端清韵，待看客到仙凫。
渔家傲
作者：李元鼎
朝代：明
体裁：词

方寸无多闲自悄。劳云倦雾宜收潦。细看眼前何事好。乖素报。鲸鲵横肆虬龙剿。行雨瓶空师自老。郊衢咫尺帆樯道。古木谁怜霜露饱。花欲笑。庭阶烂漫香风晓。
渔家傲
作者：李元鼎
朝代：明
体裁：词

没尽城南车马道。洪厓是地有仙岛。笑傲林泉何不好。奚足恼。烟云落笔还堪扫。永昼闲眠书在抱。玉山醉后凭谁倒。香坑湿尽人难捣。须计早。扁舟觅得三老。
渔家傲·春园即事
作者：李元鼎
朝代：明
体裁：词

卜居胜踞南城曲。红梅开罢玉兰馥。笙箫昼暖怯罗觳。云来熟。夜来偷向檐前宿。方池半亩群英蔟。墙题掩映千竿竹。醉拓涛笺三两幅。能自足。倚阑伫待新水绿。
渔家傲·江乡霪雨，屋舍尽淹，偶同山阅西湖志，共拈此调，同步原韵
作者：李元鼎
朝代：明
体裁：词

水溢江头迷古道。人家多半住烟岛。萧瑟城居谁羡好。除却恼。芭蕉摇曳因风扫。两两孩提随手抱。呼童冒两扶花倒。先秋莫问寒霜捣。知音早。诗篇唱和堪娱老。
灌瓦研诗
作者：李元鼎
朝代：明
体裁：七言律诗

梅花研久伴镫青，金质黄流范古硎。汉代何人寻灌垒，雩阳有志纪洪铭。方之铜雀歌钟远，润以玉蜍战血荧。珍重传家供翰墨，毋烦端歙斫山灵。
玉楼春·上巳和韵
作者：李元鼎
朝代：明
体裁：词

春归未把归期卜。薄落津头空碧玉。轻桡何处泛兰桨，寒食看看将百六。飘红片片依残绿。燕蝶劳劳忙不足。小窗醉酒惜芳辰，梦绕家山山一曲。
苏幕遮·新春，小园听雨
作者：李元鼎
朝代：明
体裁：词

叠林园，池尚小。偶凿池塘，受水能多少。遍近春生寒料峭。一霎东风，知是花开早。茅亭新，烟雾袅。对酒赓诗，转觉人难老。忽忆云烟仙笛杳。拟砌高台，一望西山老。
菩萨蛮·和远山见怀原韵
作者：李元鼎
朝代：明
体裁：词

梧声夜促他乡客。干戈满路天涯窄。把臂问投林。空阶凋绿阴。菰羹村酿美。好钓秋江水。枫落布帆收。渔歌何处悠。
蝶恋花·和远山初度
作者：李元鼎
朝代：明
体裁：词

为醉蒲觞心已许。西燕东劳，谁管愉憔悴。远水不将轻舫误。画堂归客堪为主。可把离情删削去。浮白呼卢，难得兹期暮。共结千秋长命缕。莲歌竞入荷花处。
蝶恋花·和闻笛韵，时从浙归
作者：李元鼎
朝代：明
体裁：词

崖岸奇峰惊耸峭。山水依稀，不觉扁舟小。未曙声声帆挂走。愁闻草际啾啾鸟。常玉山头又过了。渐进家乡，幼小堪提抱。一抹遥青朝爽好。开蓬浦水真来到。
蝶恋花·和雨愁
作者：李元鼎
朝代：明
体裁：词

除听芭蕉无可许。客邸萧条，一切皆馀绪。宛转著人难定议。才离眉尖住。欲问醉乡何处处。又被啼鸠，唤醒来时路。似共聊吟人未聚。帘纤几阵黄昏雨。
蝶恋花·春暮和韵
作者：李元鼎
朝代：明
体裁：词

似觉莺花相对语。却道春归，可惜人犹未。积雨凝寒如恋絮。遥知情系深闺里。胜有如许闲愁绪。想度清宵，端的饶佳句。漫托孤灯聊自慰。荒城斗大惟三里。
西江月·和咏雪
作者：李元鼎
朝代：明
体裁：词

剪剪寒枝乱落，纷纷素羽飘零。孤光皓月淡无馨。不与群芳角胜。细鸟炉烟对语，闲烹苦茗聊吟。关山玉笛一声新。揉碎相思莫整。
西江月·和暮春雨后
作者：李元鼎
朝代：明
体裁：词

春似被风吹去，花应为月稍留。了无情绪怕登楼。旧事子虚乌有。轻絮不粘好梦，新蒲惯系乡愁。王孙驴背兴悠悠。空害那人消瘦。
长相思·和思妇
作者：李元鼎
朝代：明
体裁：词

望云山。过云山。身似羝羊进退难。青衫泪点斑。说辞官。又之官。林下何人把钓竿。负他双岫丹。
霜叶飞·初冬睡起示远山
作者：李元鼎
朝代：明
体裁：词

蛩辞秋草，霜花乱，鸿声叫彻天表。败荷残菊共流连，陡觉寒轻悄。听碎碎、雀儿噪晓。窗凝曙色刚春小。见坠叶纷飞，斜影上罗帷，却羡旭日偏照。约略屈指光阴，也趁人怀抱。为惜清宵又过了。惊心渐谱梅花调。望家山、关河杳。旅梦初回，閒情多少。
青玉案·春雨閒居
作者：李元鼎
朝代：明
体裁：词

为山且辟山间路。屈曲欲迷来去。构个小桥横水渡。画楼长榭，草堂蓬户。安顿閒游处。栽花种竹忘朝暮。兴到疾书无题句。不问人评可曾许。空庭双鹤，一天风雾。点点迎春雨。
春日答所知
作者：李兆先
朝代：明

草堂无事起常迟，闲爱逢春静爱诗。十日浓阴常带雨，一池空碧漫生漪。青回院柳莺犹涩，开到园花蝶未知。三尺短墙君共我，韶光如此合分谁。
漫兴
作者：李兆先
朝代：明

小园散步暂徘徊，黯霭阴云去复来。深树欲秋黄落叶，断阶经雨碧生苔。频搔短发和愁乱，静掩蓬门待客开。无限幽怀酣睡里，日华亭午梦初回。
绝句四首
作者：李兆先
朝代：明

酒家高楼临水边，门前柳枝好系船。北人过来醉一晌，南人住此又经年。堤上茅房已可怜，中流无家更泊船。去住彼此两不顾，日落荒城生暝烟。行人折柳寄相思，又见春风换故枝。若问无情闲岁月，恰是新条未出时。秋来贾客泪沾巾，路草墙花各自春。莫向中流歌楚调，舟中多是赣州人。
绝句四首·其一
作者：李兆先
朝代：明

酒家高楼临水边，门前柳枝好系船。北人过来醉一晌，南人住此又经年。
绝句四首·其三
作者：李兆先
朝代：明

行人折柳寄相思，又见春风换故枝。若问无情闲岁月，恰是新条未出时。
绝句四首·其二
作者：李兆先
朝代：明

堤上茅房已可怜，中流无家更泊船。去住彼此两不顾，日落荒城生暝烟。
绝句四首·其四
作者：李兆先
朝代：明

秋来贾客泪沾巾，路草墙花各自春。莫向中流歌楚调，舟中多是赣州人。
送人
作者：李兆先
朝代：明

南国骚人忆薜萝，每逢尊酒一酣歌。隔年乡信春前至，入夜归心梦里过。旧路渐随燕树远，故山偏傍越溪多。阳和到处流澌尽，时送东风与碧波。
送李士纶南还
作者：李兆先
朝代：明

碧水长衫映黑头，归时还及洞庭秋。家山别后无乡信，霄汉从来有壮游。惭我屋庐占上国，送君魂梦绕中洲。东园甘旨堪供养，正值西风白稻秋。
峡山飞来寺
作者：李兆龙
朝代：明

昔人传有白猿洞，此地空遗碧玉环。白猿不知何日去，玉环早已出人间。长松百尺跨短壑，飞鹭几点起前湾。借问山人何年往，云生谷口欲忘还。
峡山飞来寺
作者：李兆龙
朝代：明

珠宫画阁俯江陂，借静寻幽历翠微。石壁有天窥色相，松林来月照禅衣。云间琪树经年艳，竹里玄蝉向晚悲。一自飞来传语后，玉环金锁尽堪疑。
东庄即事
作者：李先嘉
朝代：明
体裁：七言律诗

高天不碍四山青，野色苍茫草木平。新水秧田斜下鹭，夕阳花屿乱啼莺。桥边贳酒堪行乐，陇上遗书日课耕。车马不来尘市远，尽教白昼掩山楹。
一斋
作者：李先芳
朝代：明

一斋容膝处，高枕谢招寻。稚笋初平槛，新鸦未出林。闲情芳草地，春恨落花心。更爱前溪好，千章绿树阴。
义门晓行
作者：李先芳
朝代：明

曙色起林鸦，青天明晓霞。蒹葭晞白露，墟里带清沙。老骥长途怯，新鸿一字斜。不知时序晚，野菊有黄花。
云津送袁生之京
作者：李先芳
朝代：明

曲水平桥江岸斜，云津门外送仙槎。离亭握手愁将夕，远道逢春鬓易华。二月行人折杨柳，一年心事问桃花。兰桡泊处东风遍，细雨楼台燕子家。
伯宗席对月再别吉夫得声字
作者：李先芳
朝代：明

几醉长安月，因君万里行。片云随袂断，疏影入帘清。小径花生色，微霜雁有声。他时三五夕，一见一含情。
何明府邀宴荆山
作者：李先芳
朝代：明

名山堪载酒，驿使暂停车。斜日长淮水，春风一县花。平崖喧立马，深树点归鸦。更坐莓苔上，残尊照落霞。
双沟夜雨
作者：李先芳
朝代：明

风雨萧萧入暮天，孤村黄叶锁寒烟。官衙儿女应相说，今夜羁栖何处边。
夜归
作者：李先芳
朝代：明
体裁：七言绝句

一声残角起红尘，白马青袍来去频。日暮九关金锁合，暝烟和月送归人。
天峰寺同谭少府览眺
作者：李先芳
朝代：明
体裁：七言律诗

郭外名山碧四围，联镳载酒历山扉。千家户牖分青霭，一曲江流写翠微。日峤晴云低古寺，海门秋色澹征衣。天峰果在烟霄上，坐对长松了道机。
子建读书堂
作者：李先芳
朝代：明
体裁：七言律诗

城角岿然土一堆，当年子建读书来。三分鼎沸无遗址，七步歌残有旧台。萋菲何妨宗社忌，伊吾不尽水云哀。佳城只在鱼山下，千古招魂寄草莱。
宜春台
作者：李先芳
朝代：明
体裁：七言律诗

春台独上俯千家，聛睨风高起曙鸦。南下万山连百越，东来一水绕长沙。青厓竹覆经年雪，碧落松盘小洞霞。驻马荒祠聊借问，韩公何事客天涯。
客夜
作者：李先芳
朝代：明
体裁：五言绝句

空床坐凄清，佳人渺何许。不省是他乡，依依梦中语。
宫词
作者：李先芳
朝代：明

玳瑁琵琶缀玉环，为囊盛裹绣双鸾。自从学得朝元曲，不对君王不敢弹。
对月
作者：李先芳
朝代：明
体裁：古风

碧天如洗月皎皎，九陌行人迹如埽。游子天涯正寂寥，阶下草虫啼不了。凉风吹月夜将阑，年年相见在长安。笛中欲和关山曲，却恐他乡白雪寒。
小亭即事
作者：李先芳
朝代：明

绿杨垂穗噪新鸦，竹里茅亭一径斜。不是山人携酒至，小园闲杀碧桃花。
岱宗·其一
作者：李先芳
朝代：明
体裁：七言律诗

十八盘高拥帝都，徂徕梁甫众争扶。神女来游明月嶂，仙人对博泰山隅。天鸡唤日浮三岛，海鹤巢松遍五株。欲草相如封禅疏，汉家坛观久荒芜。
岱宗·其二
作者：李先芳
朝代：明
体裁：七言律诗

岱宗绝顶玉皇祠，云起天门杖屦迟。汉畤秦封行处是，石闾瑶草至今疑。日衔三观金银阙，天泻明河玉女池。晓向虚空探海屿，扶桑真见水中移。
峡石舟中望宣城作
作者：李先芳
朝代：明
体裁：五言律诗

长薄带芳洲，支江绕郡流。潭烟宛陵夕，山雨敬亭秋。溜急知湖口，林喧指渡头。依稀沙渚上，人吏待行舟。
庄子钓台
作者：李先芳
朝代：明
体裁：七言律诗

漆园为吏早知归，濮上垂纶愿不违。浦树千秋依断岸，江蒲一曲带斜晖。棹头往事随流水，曳尾何人问钓矶。独倚南华台上望，逍遥天外大鹏飞。
拟古
作者：李先芳
朝代：明
体裁：古风

青楼临大道，初日正杲杲。感君桃李年，使我怀春早。佳人念良夕，誓结同心好。磐石转有时，华池多芳草。秋风薄天云，一去迹如埽。筛筛池上鱼，䎘䎘笼中鸟。性情本非宜，况复伤怀抱。
新池
作者：李先芳
朝代：明

松峰高接天，合沓四山连。马怯新池水，人投野烧烟。飗飗风出谷，齿齿石成川。诘曲袁江路，心苏百折前。
新河功成
作者：李先芳
朝代：明
体裁：七言律诗

天曹铨品见谋谟，简命东南奠海隅。万里舳舻飞掌握，千年丰沛转江湖。春回剑履虚台座，帝念勋名载洛图。馆阁旧游如赐问，冯唐未老壮心孤。
新秋西郊杂兴
作者：李先芳
朝代：明

因看木槿落花稀，更惜年光似鸟飞。斗酒黄鸡堪共乐，青山无恙故人非。
新秋钓鱼台宴集兼赠倪若谷秘书得中字
作者：李先芳
朝代：明

古寺凉蝉嘒晚风，钓鱼台近濯龙宫。波摇树色浮天上，山写秋容入镜中。莲社旧游花落尽，濠梁乐事鸟啼空。临流不醉新丰酒，笑杀沧浪把钓翁。
早春怀元美
作者：李先芳
朝代：明
体裁：七言绝句

蕲王箫鼓日纷纷，雪霁遥看玉笥云。借问江城春几许，梅花落尽不逢君。
早起
作者：李先芳
朝代：明
体裁：古风

懒朝每晏起，先期戒仆御。张镫斟浊醪，鸡鸣九关曙。天寒霜断肌，雾重鸟迷树。居人各掩闺，匹马自来去。
昌平城楼望居庸关作
作者：李先芳
朝代：明
体裁：七言律诗

楼外群山拱帝畿，朔云燕树晚霏微。孤城落日催刁斗，九月微霜浸铁衣。海气东来千嶂合，关门中断一鸿飞。万家烟火行营外，笳鼓风高塞马肥。
春思
作者：李先芳
朝代：明

渝州正二月，日夜雨潇潇。石濑添新涨，江风送落潮。春催花影薄，林杂鸟声娇。楚客多归思，长天坐寂寥。
春日山庄
作者：李先芳
朝代：明

得归仍喜故园春，日日花前倒葛巾。自惜年光催短鬓，平分春色与东邻。啭枝黄鸟争歌妓，拖雨绯桃似醉人。华发青山莫相笑，初衣会见出风尘。
春日登楼作
作者：李先芳
朝代：明

长堤芳草初青，古庙垂杨几树。登楼不见山村，知在杏花深处。
春望
作者：李先芳
朝代：明

芳草萋迷一径斜，澹烟疏雨噪新鸦。城南春色浓于酒，醉杀千林桃杏花。
暮春
作者：李先芳
朝代：明

和风搅亭竹，稚笋欲交加。藻思添芳草，春愁剧落花。檐栖黄口雀，林乳白头鸦。坐惜青阳暮，空悲两鬓华。
暮春初过山庄
作者：李先芳
朝代：明

山人本性爱山居，弭节春游过草庐。短砌雨余芳草合，小亭风定落花初。拂尘下榻惊梁燕，开箧抽书走壁鱼。更辟岩扉频洒扫，能无长者命巾车。
暮春怀归
作者：李先芳
朝代：明

风雨春迟暮，江湖日阻修。羁心身外遣，归计梦中求。花落啼莺尽，泥香乳燕留。年年问津者，空买钓鱼舟。
梅花落
作者：李先芳
朝代：明
体裁：乐府曲辞

江南腊月春，寒芳吐新萼。无媒寄远人，空唱梅花落。
正心楼赏梅
作者：李先芳
朝代：明
体裁：六言诗

今岁梅花太晚，开时携酒登楼。莫怪三春过半，且攀一醉销愁。弦上空传白雪，梦中如见罗浮。归兴浓于诗兴，宣州疑是扬州。
江上晚行
作者：李先芳
朝代：明

褰帷方出郭，江上欲黄昏。却望东原道，青山蔽县门。蝉鸣月里树，犬吠水边村。何处分渔火，芦花隐钓䑳。